Durmitor zove: Besplatan ulaz, kajak, izložbe i pješačke ture do atraktivnih jezera! | Share Montenegro\nHome Dešavanja Durmitor zove: Besplatan ulaz, kajak, izložbe i pješačke ture do atraktivnih jezera!\nNow reading: Durmitor zove: Besplatan ulaz, kajak, izložbe i pješačke ture do atraktivnih jezera!\nDurmitor zove: Besplatan ulaz, kajak, izložbe i pješačke ture do atraktivnih jezera!\nJavno preduzeće za nacionalne parkove, Nacionalni park Durmitor i Turistička organizacija Žabljak, u saradnji sa NVU “Rukotvorci Crne Gore” i Planinarskim klubom “Durmitor”, organizovaće Dan otvorenih vrata na Durmitoru u petak, 6. septembra.\nOsim besplatnog ulaska u ovaj Nacionalni park, posjetioce će toga dana dočekati i bogat sadržaj. Evo šta sve možete isprobati:\nDegustacija domaćih gastronomskih specijaliteta sa područja Durmitora je besplatna i biće održana u 10 časova na Crnom jezeru.\nIzložba leptira i insekata biće održana u Centru za posjetioce u Upravnoj zgradi NP Durmitor od 9-16 časova.\nBarno jezero, foto: Miloš Samardžić\nEdukativna pješačka tura “Tri jezera: Barno, Zminje i Crno” sa polaskom u 9 časova. Grupa će se okupiti kod rampe na putu ka Crnom jezeru. Staza je dužine 6 kilometara i spada u lakše, a za 3 sata i 30 minuta, koliko traje tura, posjetioci će obići atraktivna planinska jezera.\nPješačka tura do Jablan jezera i nazad je za one u nešto boljoj kondiciji i spada u srednje teške. Polazak je takođe kod rampe na putu ka Crnom jezeru u 9 časova, a povratak nakon obilaska Jablan jezera, u 14:30h. Prijavite se na broj telefona 069/688-306.\nJablan jezero, foto: Jelena Jovanović\nBesplatno iznajmljivanje kajaka, uz lični dokument je moguće od 10 do 15 časova, na Crnom jezeru.\nIzložba rukotvorina i domaćih proizvoda je prodajnog karaktera, a možete je posjetiti od 9 do 16 časova, takođe na Crnom jezeru.\nTakođe, djeca predškolskog uzrasta iz vrtića „Eko bajka“ posjetiće izložbu leptira i insekata u Centru za posjetioce u okviru koje će biti organizovana edukativno-kreativna radionica. Učenici OŠ „Dušan Obradović“ će električnim autobusom doći do Vražjeg i Ribljeg jezera gdje će biti organizovana edukativna radionica. Za učenike SMŠ „17.septembar“ biće organizovana edukativna pješačka tura „Tri jezera – Barno, Zminje i Crno jezero“.\nVidimo se u petak na Durmitoru!\nZa sve informacije, možete kontaktirati Službu za promociju, edukaciju i turizam, na broj telefona 067 344 359.\nU slučaju loših vremenskih prilika, manifestacija će biti odložena.\nNaslovna fotografija: Ivana Macanović\nObilježen Dan Nacionalnog parka Durmitor\nNizom promotivno-edukativnih aktivnosti, Javno preduzeće za nacionalne parkove Crne Gore organizovalo je Dan Nacionalnog parka Durmitor - 6. septembar. Tim povodom direktorica JPNPCG Jelena Kljajević je istakla da je područje svjetske baštine, Nacionalni pa...\nUpozorenje NP Durmitor: Opasno splavariti rijekom Tarom zbog požara\nZbog širenja požara u kanjonu Tare, obrušanja nagorelog drveća i kamenja, postoji opasnost za turiste koji splavare rijekom. Obavještavaju se organizatori raftinga da je situacija s požarom alarmantna i da na svoju odgovornost obavljaju djelatnost. Služb...


San o Centru za podršku osobama sa invaliditetom se ostvario!\nFoto: Detalj sa otvaranja\nU Bosni i Hercegovini je do sada postojalo samo šest institucija za smještaj osoba s intelektualnim teškoćama, čiji kapacitet ni u kom slučaju nije odgovarao stvarnim potrebama.\nSve donedavno, osobe sa intelektualnim teškoćama nisu imale sredinu u kojoj mogu dobiti potrebne usluge, ali i prostor za učenje životnih vještina i samostalnog življenja. Svjesni gorućeg problema ove populacije, Savez organizacija za podršku osobama sa intelektualnim teškoćama SUMERO pokrenulo je projekat gradnje Centra za podršku osobama s invaliditetom u Sarajevu, kojem se firma Baumit doo kao društveno odgovorno preduzeće odmah priključilo. Svojom donacijom boja za fasadu ovog Centra Baumit je pomogao da san o Centru gdje osobe sa intelektualnim teškoćama uče kako biti samostalni i dio društva, ostvari.\n- Kao preduzeće Baumit je uvijek davao prednost poslovanju koje zastupa interese građana BiH, njegovanju partnerskog i prijateljskog odnosa sa svojim korisnicima te edukaciji kao načinu unapređenja kvaliteta življenja. Sve ove vrijednosti prepoznali smo u SUMERO-vom Centru. On će biti jedinstvena institucija na području države po mnogo čemu – od toga da pruža alternativni model socijalne skrbi do toga da uči svoje stanovnike životnim vještinama. Za razliku od postojećih ustanova u ovom Centru korisnici neće biti "smješteni", već će živjeti u stambenim jedinicama samo dok traje obuka te će se po završetku edukacije vratiti u svoje zajednice osnaženi da postanu njeni ravnopravni građani. U centru će se i korisnici i njihove porodice osjećati kao kod svoje kuće.\nOvom akcijom Baumit nastavlja davati svoj dugogodišnji doprinos razvoju najugroženijih populacija, poput mladih i osoba sa posebnim potrebama te poziva sve firme, institucije i pojedince da podrže Centar za podršku invalidnim osobama! - navodi se iz kompanije.\nJER SMETA DRUGIM PUTNICIMA?! Turistička agencija "Kavaz" zabranila prevoz djevojčici s invaliditetom\n"ZNAO SAM DA FOLIRA" Policija provjerila `invalida` koji je prosio u kolicima. Ipak može da hoda!?\nFAMILIJI UMRLOG INVALIDA BEZ OBJE NOGE UKRALI I ONO MALO ŠTO SU IMALI: Šporet, veš mašinu! A onda...


Uspešna žena - sve za žene na jednom mestu - Stranica 175\nZa dan hristovog rođenja, jedan od najvećih hrišćanskih praznika, pripremaju se i neki kolači koji se pravi isključivo za Badnji dan ili Bozić. Običaje...\nNajljepši dani u godini su pred nama, pa je tema božićne dekoracijeVaseg doma ponovo aktuelna. Neki će postojeći ukrasi dopuniti novima, a neki će...\nU Kini je u upotrebi više od 5000 godina, a poznata je i stara kineska poslovica da je “bolje 3 dana bez hrane, nego...


PREDLOG ZAKONA O IZMENAMA I DOPUNAMA ZAKONA O VOJNOJ, RADNOJ I MATERIJALNOJ OBAVEZI - Tekst propisa\nU Zakonu o vojnoj, radnoj i materijalnoj obavezi ("Službeni glasnik RS", br. 88/09 i 95/10), u članu 6. stav 2. menja se i glasi:\n"Organi autonomnih pokrajina i organi jedinica lokalne samouprave imaju obavezu da na teritoriji svoje nadležnosti za potrebe izvršavanja obaveza odbrane obezbede prostorne i tehničke uslove za rad teritorijalnih organa, kao i njihovu zaštitu i obezbeđenje. "\n"Pojedinačni poziv, osim poziva za mobilizaciju ili za delimičnu mobilizaciju radi provere spremnosti za izvršenje mobilizacije, u okviru planiranih vežbi i kontrole organizovanja priprema za odbranu, dostavlja se vojnom obvezniku najkasnije 30 dana pre dana određenog za početak obaveze radi koje je pozvan. "\n"Radi planskog i organizovanog pozivanja lica iz rezervnog sastava, obveznika radne obaveze i vlasnika stvari iz popisa u ratnom i vanrednom stanju, teritorijalni organ u miru organizuje kurirski sistem pozivanja. "\nU članu 17. stav 1. reči: "šest meseci" zamenjuju se rečima: "12 meseci".\nU članu 19. stav 1. posle reči: "regruta" dodaju se reči: "ili lica u rezervnom sastavu".\n"Izuzetno od stava 3. ovog člana, ocenu sposobnosti za vršenje vojne službe regrutna komisija može dati vojnom obvezniku za koga je utvrđeno da boluje od neizlečive bolesti ili da ima telesni invaliditet bez izgleda za izlečenje na osnovu medicinske dokumentacije. "\n"Izuzetno od stava 1. ovog člana, na služenje vojnog roka ne upućuje se regrut koji je primljen na specijalizaciju ili poslediplomsko usavršavanje u zemlji i inostranstvu, dok traje školovanje, a najkasnije do kraja juna kalendarske godine u kojoj navršava 30 godina. "\nU članu 29. stav 2. reči: "za koga se utvrdi da nije izvršio obaveze propisane ovim zakonom, pa zbog toga" zamenjuju se sa rečju: "koji".\nU članu 36. stav 2. reči: "Vojske Srbije" brišu se.\nVojni obveznici koji imaju raspored u Ministarstvu unutrašnjih poslova i Bezbednosno–informativnoj agenciji ne pozivaju se na vojnu vežbu već svoje obaveze izvršavaju prema Zakonu o policiji, odnosno Zakonu o Bezbednosno–informativnoj agenciji."\nU članu 51. stav 3. posle reči: "civilne obuke," dodaju se reči: "odazivanjem pozivu radi saopštavanja, promene i ukidanja ratnog rasporeda".\n"Pripadnici pasivne rezerve koji su odslužili vojni rok sa oružjem pozivaju se na obučavanje u toku kalendarske godine najduže do 20 dana, a pripadnici rezervnog sastava koji nisu odslužili vojni rok sa oružjem pozivaju se na osposobljavanje za vršenje vojnih obaveza u rezervnom sastavu u toku kalendarske godine najduže do 25 dana".\nU članu 60. stav 1. reči: "civilne zaštite ili državnog organa" brišu se.\n"Za mobilizaciju i delimičnu mobilizaciju radi provere spremnosti za izvršenje mobilizacije, u okviru planiranih vežbi i kontrole organizovanja priprema za odbranu, pozivanje vojnih obveznika vrši se bez vremenskog ograničenja iz st. 1. i 2. ovog člana. "\nU članu 61. stav 1. reči: "i pribavi odobrenje Ministarstva odbrane" zamenjuju se rečima: "radi dobijanja odobrenja za boravak u inostranstvu. "\nU stavu 4. posle reči: "kraja" dodaje se reč: "juna".\n3) boravi u inostranstvu bez odobrenja nadležnih organa. "\nU članu 66. stav 3. reči: "lica u rezervnom sastavu koje je služenje vojnog roka regulisalo u civilnoj službi" zamenjuju se rečima: "u svojstvu neraspoređenog vojnog obveznika iz rezervnog sastava".\n"Naknade putnih i drugih troškova u vezi sa vršenjem vojne obaveze\nIznos i način isplate naknada putnih i drugih troškova u vezi sa vršenjem vojne obaveze, odnosno obuke propisuje Vlada na predlog ministra odbrane. "\n"Naknade za vršenje službe u rezervnom sastavu\nUslove za ostvarivanje prava, iznos i način obračuna i isplate naknada za vršenje službe u rezervnom sastavu, odnosno obuke za odbranu zemlje propisuje Vlada na predlog ministra odbrane."\nNaknade troškova i druga primanja iz stava 2. ovog člana, kao i visinu naknade iz stava 3. ovog člana propisuje ministar odbrane. "\nPodatke iz evidencije vojnih obveznika koriste organi iz člana 71. ovog zakona u štampanom i elektronskom obliku pomoću informacionog sistema i čuvaju ih 40 godina nakon prestanka vojne obaveze. "\n"Evidenciju o vojnom obvezniku koji živi u inostranstvu i čiji roditelji i on nemaju prebivalište na teritoriji Republike Srbije vodi teritorijalni organ nadležan na teritoriji na kojoj se nalazi sedište ministarstva nadležnog za spoljne poslove. "\n"Evidencija iz stava 1. ovog člana sadrži:\n6) rešenja nadležnih organa o odobrenju boravka u inostranstvu. "\n3) ako obezbeđuju zaštitu tih podataka. "\n"Regrut i lice u rezervnom sastavu dužno je da u roku od osam dana od dana nastale promene nadležnom teritorijalnom organu prijavi:\n2) gubitak vojne knjižice. "\n"Podatke o kojima se vodi službena evidencija u vezi sa regrutom i licem u rezervnom sastavu, pribavlja teritorijalni organ po službenoj dužnosti. "\n4) lica u rezervnom sastavu koja su izvršila civilnu službu;\n5) žene (vojni obveznici i koje nisu vojni obveznici).\nObučavanje za potrebe odbrane zemlje ostalih kategorija građana iz stava 1. ovog člana vršiće subjekti sistema odbrane u saradnji sa Ministarstvom odbrane. "\n"Izvršavanje radne obaveze obezbeđuje Ministarstvo odbrane preko teritorijalnih organa u skladu sa zakonom i odlukama nadležnih organa koje se odnose na rad u vanrednom i ratnom stanju. "\nNadležni teritorijalni organ, nakon dobijanja saglasnosti od pretpostavljenog organa, obvezniku radne obaveze koji je Planom popune određen da radnu obavezu izvršava u drugom subjektu odbrane, obvezniku radne obaveze koji se vodi u evidenciji drugih organa i organizacija, kao i obvezniku radne obveze koji je raspoređen u jedinice radne obaveze, dostavlja poziv radi saopštavanja ratnog rasporeda, obuke ili kontrole jedinica radne obaveze, najkasnije 30 dana pre dana određenog za početak obaveze radi koje je pozvan.\nZa mobilizaciju i delimičnu mobilizaciju, radi provere spremnosti za izvršenje mobilizacije, u okviru planiranih vežbi i kontrole organizovanja priprema za odbranu, pozivanje obveznika radne obaveze vrši se bez vremenskog ograničenja iz stava 1. ovog člana. "\n"Obveznik radne obaveze, u smislu stava 1. ovog člana, raspoređuje se u skladu sa Planom popune donetim od strane Ministarstva odbrane i teritorijalnog organa. "\nNačin vođenja evidencije obveznika radne obaveze i način dostavljanja podataka iz evidencije o obveznicima radne obaveze propisuje ministar odbrane. "\nEvidencija obveznika radne obaveze koji je raspoređen u jedinicu radne obaveze koju vodi teritorijalni organ sadrži ime, ime jednog roditelja, prezime, jedinstven matični broj građana, datum i mesto rođenja, školsku spremu, prebivalište i adresu stanovanja. "\n"Izuzetno od stava 1. ovog člana, obveznici radne obaveze raspoređeni u jedinice radne obaveze mogu se u miru pozivati radi obučavanja, uvežbavanja i provere osposobljenosti za izvršavanje zadataka u vanrednom i ratnom stanju. "\nU stavu 3. posle reči: "ministar odbrane" dodaju se reči: "ili lice koje on ovlasti.\n"Zahtev za pozivanje obveznika radne obaveze iz stava 2. ovog člana subjekat sistema odbrane dostavlja nadležnom teritorijalnom organu najkasnije 60 dana pre dana predviđenog za javljanje na aktivnost za koju se poziva. "\nU članu 93. reč: "rasformirane" zamenjuje se sa rečju: "dezangažovane".\n"Drugim potrebama odbrane zemlje, u smislu odredaba ovog zakona, smatraju se potrebe državnih organa, organa državne uprave, velikih tehničkih sistema značajnih za odbranu, civilne zaštite, organa autonomnih pokrajina, organa jedinica lokalne samouprave i privrednih društava, drugih pravnih lica i preduzetnika koji su aktom određeni da prioritetno proizvode, snabdevaju proizvodima ili pružaju usluge od posebnog značaja za odbranu zemlje. "\n"Radi organizovanog i pravilnog izvršavanja materijalne obaveze Ministarstvo odbrane i teritorijalni organi vode evidencije o vlasnicima stvari iz popisa i stvarima iz popisa. "\n"Evidencija o vlasnicima stvari iz popisa sadrži ime, ime jednog roditelja, prezime, jedinstven matični broj građana, datum i mesto rođenja, školsku spremu, podatke o ratnom rasporedu, prebivalište i adresu stanovanja vlasnika stvari. Podatke iz evidencije o vlasnicima stvari iz popisa koriste organi iz stava 1. ovog člana u štampanom i elektronskom obliku pomoću informacionog sistema, sa obavezom čuvanja do prestanka materijalne obaveze. "\nZa mobilizaciju i delimičnu mobilizaciju radi provere spremnosti za izvršenje mobilizacije, u okviru planiranih vežbi i kontrole organizovanja priprema za odbranu, pozivanje vlasnika stvari vrši se bez vremenskog ograničenja iz stava. 3. ovog člana.\nVlasnici stvari dužni su da se odazovu pozivu nadležnog teritorijalnog organa".\nStvari za potrebe odbrane preuzima korisnik stvari kojem su na osnovu donetog Plana popune Ministarstva odbrane i teritorijalnog organa stvari raspoređene. "\nOdredbe ovog zakona o izvršenju vojne, radne i materijalne obaveze jednako se odnose na žene i muškarce, osim odredaba člana 4. st. 2, 5. i 8, člana 13, člana 15, člana 33. i člana 64. stav 2, koje se odnose na muškarce. "\nNovčanom kaznom od 10.000 do 50.000 dinara ili kaznom zatvora do 60 dana kazniće se za prekršaj regrut i lice u rezervnom sastavu ako se, suprotno ovom zakonu, bez opravdanog razloga ne odazove pozivu teritorijalnog organa u vezi sa vršenjem vojne obaveze (čl. 10, 11. i 51. ovog zakona) u vreme i na mesto koji su naznačeni u pojedinačnom pozivu, kao i ako se ne javi nadležnom teritorijalnom organu radi dobijanja odobrenja za boravak u inostranstvu duže od šest meseci (član 61. ovog zakona)."\nU članu 128. stav 1. reči: "od 35.000 do 350.000 dinara" zamenjuju se rečima: "od 70.000 do 700.000 dinara".\nU stavu 2. reči: "od 10.000 do 50.000 dinara" zamenjuju se rečima: "od 20.000 do 100.000 dinara".\nU članu 130. stav 1. reči: "od 40.000 do 400.000 dinara" zamenjuju se rečima: "od 50.000 do 500.000 dinara".\n"1a) ako se ne odazove na poziv teritorijalnog organa radi uvođenja u evidenciju, saopštavanja rasporeda, promene i ukidanja rasporeda i pregleda stvari iz popisa (član 109. ovog zakona); ".\nU članu 134. stav 1. reči: "od 50.000 do 250.000 dinara" zamenjuju se rečima: "od 100.000 do 500.000 dinara".\nU stavu 2. reči: "od 20.000 do 50.000 dinara" zamenjuju se rečima: "od 40.000 do 100.000 dinara".\nU stavu 3. reči: "od 20.000 do 50.000 dinara" zamenjuju se rečima: "od 40.000 do 100.000 dinara".\nRazlog za donošenje ovog zakona je da se obezbedi pravni okvir za organizovanje i sprovođenje vojne, radne i materijalne obaveze u jasno podeljenim nadležnostima i odgovornostima između organizacione jedinice Ministarstva odbrane nadležne za poslove vojne, radne i materijalne obaveze i njoj potčinjenih teritorijalnih organa preko kojih Ministarstvo odbrane obezbeđuje i sprovodi ostvarivanje vojne obaveze, kao i obezbeđivanje pravnog okvira za obučavanje određene kategorije građana za odbranu zemlje.\nZa osam godina od kako je donet Zakon o vojnoj, radnoj i materijalnoj obavezi, a na bazi dosadašnjeg iskustva, ukazala se potreba za izmenama i dopunama Zakona, sa željom da se preciznije definišu pojedine odredbe koje će učiniti jasniju a samim tim i efikasniju i precizniju primenu ovog zakona.\nČlanom 1. kojim je izmenjen stav 2. člana 6. Zakona propisuje se pravni osnov da drugi državni organi obezbede prostor i tehničke uslove za rad teritorijalnih organa i preuzmu njihovo obezbeđenje (dokumenta sa oznakom državna tajna i dr. podaci čije oticanje bi imalo nesagledive posledice po bezbednost države).\nČlanom 2. kojim se menja stav 5. člana 10. Zakona vrši se usklađivanje termina sa odredbama člana 97. stav 2. Zakona o odbrani.\nDodavanjem stava 6. obezbeđuje se pravni osnov za formiranje kurirsko-pozivarskog sistema, odnosno kurirsko-pozivarske jedinice, kao privremenog sastava, koja se obrazuje od obveznika radne obaveze kojima nije određen ratni raspored, a za potrebe pozivanja rezervnog sastava obveznika radne obaveze i vlasnika stvari iz popisa.\nU članu 3. zamenjivanjem reči šest sa brojem 12 u stavu 1. člana 17. omogućava se regrutu da se uputi u više uputnih rokova u toku dvanaest meseci bez ponovnog lekarskog pregleda, čime se poštuje princip ekonomičnosti.\nČlanom 4. dopunjen je član 19. Zakona čime je zakonom regulisano da regrutna komisija ocenjuje sposobnost za vršenje vojne službe, pored regruta, i lica u rezervnom sastavu.\nDodatim stavom 4. stvoren je pravni osnov da ocenu sposobnosti za vršenje vojne službe regrutna komisija može dati vojnom obvezniku za koga je utvrđeno da boluje od neizlečive bolesti ili da ima telesni invaliditet bez izgleda za izlečenje, na osnovu medicinske dokumentacije iz razloga što zbog prirode zdravstvenog stanja nije u mogućnosti da se odazove za vršenje lekarskih i drugih pregleda i psiholoških ispitivanja u ovlašćenoj zdravstvenoj ustanovi.\nU članu 5. dodatim stavom u članu 26. Zakona izvršeno je usaglašavanje sa važećim članom 41. stav 1. tačka 5. zakona.\nOdredbom člana 6. kojom su zamenjene reči u stavu 2. člana 29. Zakona izvršeno je usaglašavanje sa dodatim stavom 3. člana 26. Zakona. Zamenom reči u stavu 2. člana 29. izvršene su tehničke ispravke u tekstu.\nČlanom 7. u članu 36. Zakona izvršeno je usaglašavanje sa terminom "rezervni sastav" iz već važećeg člana 48. Zakona, a koji predstavlja širi pojam od rezervnog sastava Vojske Srbije.\nČlanom 8. brisan je član 38. Zakona iz razloga što su odredbe iz ovog člana uređene odredbama čl. 145. do 170. Zakona o Vojsci Srbije.\nČlanom 9. brisan je podnaslov posle člana 46. i član 47. Zakona iz razloga što je odredbom člana 91. Zakona o Vojsci Srbije već propisano da vojniku na služenju vojnog roka pripadaju novčana primanja i druge naknade koje odredi ministar i iz toga razloga nije neophodno da se ova prinadležnost reguliše ovim Zakonom.\nČlanom 10. izmenjen je član 50. iz razloga što se, na osnovu predloženih bezbednosnih aspekta u cilju iznalaženja adekvatnih rešenja u ovoj oblasti, popuna u Agenciji vrši na isti način kao i popuna u Ministarstvu unutrašnjih poslova.\nČlanom 11. izmenjen je stav 3. člana 51. Zakona čime je regulisano da se vojna obaveza u rezervnom sastavu izvršava i realizacijom vojnih dužnosti kao što su odazivanje pozivu radi saopštavanja, promene i ukidanja ratnog rasporeda, a koje utiču na ukupan kvalitet realizacije poslova vojne obaveze.\nČlanom 12. izvršena je izmena stava 8. člana 54. Zakona iz razloga što se osnovna obuka vojnika u ratu izvodi prema važećem Programu obuke vojnika na dobrovoljnom služenju vojnog roka i traje 180 časova, uz dnevno opterećenje 10 časova (osam časova pre podne i dva časa posle podne), uključujući i vanradne dane (osim nedelje), što ukupno iznosi 20 radnih dana.\nZa pripadnike rezervnog sastava koji nisu odslužili vojni rok sa oružjem vreme od 25 dana predstavlja vremenski period u kome mogu da steknu veštine i sposobnosti neophodne za obavljanje vojničke dužnosti\nČlanom 13. izmenjen je stav 1. člana 60. Zakona iz razloga što državni organi ne formiraju jedinice civilne zaštite i stav 3. čime su termini usklađeni sa terminima iz člana 97. Zakona o odbrani.\n- izmenjen je stav 1. člana 61. čime je zakonska odredba usaglašena sa nadležnošću teritorijalnog organa kod kojeg se vojni obveznik vodi u evidenciji (rešavanje statusnog pitanja vojnog obveznika).\n- brisanjem tačke 3. izmenjen je stav 2. člana 61, iz razloga što lica koja su pod istragom, ili je pokrenut prekršajni ili krivični postupak, za dela protiv ustavnog uređenja i bezbednosti Republike Srbije, državnih organa i Vojske Srbije propisanih Krivičnim zakonikom, shodno odredbama Zakonika o krivičnom postupku i Zakonom o prekršajima, ne mogu boraviti u inostranatvu, zbog mera koje preduzima javni tužilac i sudija za prekršaje.\n- izmenom stava 4. omogućeno je da se regrut do kraja kalendarske godine u kojoj navršava 30 godina uputi na služenje vojnog roka.\nU članu 15. izmenom člana 65. Zakona usaglašen je pravni osnov za davanje saglasnosti za otpust iz državljanstva Republike Srbije sa odredbama propisa koji reguliše otpust lica iz državljanstva Republike Srbije.\nU članu 16. zamenom predmetnih reči u stavu 3. člana 66. Zakona izvršena je zbog toga što se prevođenjem u rezervni sastav u svojstvu lica u rezervnom sastavu koje je služenje vojnog roka regulisalo u civilnoj službi, licu upisuje obaveza koju nije izvršilo čime se stvara neprecizna evidencija o licima koja su stvarno regulisala služenje vojnog roka u civilnoj službi kao i njihovo neadekvatno raspoređivanje u civilnu zaštitu. Zamenom predmetnih reči, regrut dvojni državljanin koji nije regulisao obavezu služenja vojnog roka ni u jednoj od država čiji je državljanin i navršio je 27 godina, a stalno živi u inostranstvu, prevodi se u rezervni sastav u skladu sa članom 48. st.1. tačka 3. važećeg Zakona o vojnoj, radnoj i materijalnoj obavezi.\nU članu 17. izmenom člana 67. Zakona i dodavanjem novih stavova stvoren je pravni osnov za regulisanje naknade putnih i drugih troškova u vezi sa vršenjem vojne obaveze i obaveze obučavanja za odbranu zemlje.\nDodavanjem stavova u ovom članu zakonom su regulisane konkretene naknade vojniku na služenju vojnog roka, odnosno licu u rezervnom sastavu pozvanom u vezi sa vršenjem vojne obaveze kao i građaninu kategorije neraspoređenog vojnog obveznika iz rezervnog sastava pozvanom u vezi sa obučavanjem za odbranu zemlje.\nU članu 18. menjanjem člana 68. izvršeno je usaglašavanje sa odredbama propisa koji reguliše prava, obaveze i odgovornosti iz radnog odnosa, odnosno po osnovu rada, prava iz penzijskog i invalidskog osiguranja kao i obaveze u skladu sa Zakonom o porezu na dohodak građana.\nČlanom 19. član 69. menja se iz razloga što se predloženim materijalnim rešenjima jasno propisuju novčane prinadležnosti pripadnika aktivne rezerve za vreme vršenja službe u rezervnom sastavu po ugovoru.\nČlanom 20. dodat je član 71a. iz sledećih razloga: Ustav Republike Srbije u članu 42. jemči zaštitu podataka o ličnosti. Stavom 2. istog člana određeno je da se prikupljanje, držanje, obrada i korišćenje podataka o ličnosti uređuje zakonom. Minimum pitanja koja moraju biti uređena zakonom su: svrha obrade podataka o ličnosti; vrsta podataka o ličnosti; način korišćenja podataka o ličnosti i vrsta korisnika kojima će podaci biti dostupni, kao i rokovi čuvanja podataka.\nDodatom odredbom zakonski se reguliše obrada podataka o ličnosti kao što su svrha obrade, vrsta podataka koji se obrađuju, način korišćenja tih podataka i rokovi čuvanja.\nPrilikom prikupljanja i obrade podataka o ličnosti i vođenja evidencije o prikupljenim podacima vojnih obveznika, Ministarstvo odbrane i teritorijalni organ u obavezi su da postupaju u skladu sa odredbama Zakona o zaštiti podataka o ličnosti, a što se dodatnom odredbom vrši.\nČlan 21. dodavanjem novog stava u članu 72. Zakona, zakonski se reguliše vođenje vojne evidencije kategorije državljana Republike Srbije čiji roditelji i on na teritoriji Republike Srbije nemaju adresu stanovanja prijavljenu Ministarstvu unutrašnjih poslova Republike Srbije.\nČlanom 22. kojim je dodat stav u članu 73. Zakona namera zakonodavca je da se odredi koji se podaci mogu prikupljati i obrađivati jer teritorijalni organ vodi evidenciju podataka o vojnim obveznicima koji borave u inostranstvu, na osnovu podataka prikupljenih od diplomatsko-konzularnih predstavništva ili su podaci prikupljeni neposredno od vojnih obveznika.\nU članu 23. dodavanje člana 74a. izvršeno je iz razloga što je obezbeđenje podataka o ličnosti jedan od ključnih elemenata zaštite podataka o ličnosti. U predloženom članu zakonodavac želi da istakne koje su zakonske obaveze koje mora ispoštovati rukovalac evidencije vojnih obveznika.\nRukovalac i obrađivač dužni su da preduzmu tehničke, kadrovske i organizacione mere zaštite podataka, u skladu sa utvrđenim standardima i postupcima, a koje su potrebne da bi se podaci zaštitili od gubitka, uništenja, nedopuštenog pristupa, promene, objavljivanja i svake druge zloupotrebe, kao i da utvrde obavezu lica koja su zaposlena na obradi da čuvaju tajnost podataka.\nČlanom 24. menja član 76. Zakona iz razloga usaglašavanja sa odredbama člana 9. i 103. Zakona o opštem upravnom postupku, kao i zaštite naročito osetljivih podataka o ličnosti (podaci o zdravlju).\nČlan 25. dodatim članom 79a. definišu se kategorije građana koje se obučavaju za potrebe odbrane zemlje kao pravo i dužnost svih građana Republike Srbije. Obuku građana vršiće svi državni organi i organi državne uprave. Katagorije su definisane na osnovu usklađenih stavova na interresornom sastanku i okruglim stolovima sa Ministarstvom prosvete, nauke i tehnološkog razvoja, Ministarstvom unutrašnjih poslova, Ministarstvom državne uprave i lokalne samouprave, Crvenim krstom Srbije, Fakultetom bezbednosti, Kriminalističko-policijskom akademijom, Savezom organizacija rezervnih vojnih starešina Srbije i OJ MO i VS.\nDefinisane su kategorije građana koje će za potrebe odbrane zemlje obučavati Ministartvo odbrane i kategorije građana koje će obučavati subjekti sistema odbrane u saradnji sa Ministarstvom odbrane.\nČlanom 26. kojim je dodat stav u članu 83. Zakona, sada stavlja radnu obavezu u pravne okvire iz razloga što nije bila u funkcionalnoj nadležnosti teritorijalnih organa MO i Uprave za obaveze odbrane, kada je donesen Zakon (bila u nadležnosti Uprave za vanredne situacije MO i područnih organa Ministarstva obrane).\nČlan 27. dodatim članom 83a. reguliše se nadležnost i vreme pozivanja obveznika radne obaveze i za mobilizaciju i delimičnu mobilizaciju radi provere spremnosti za izvršavanje mobilizacije.\nČlan 28. izmenama u članu 86. Zakona preciznije definiše nadležnosti za donošenje planova popune po osnovu radne obaveze.\nČlanom 29. izvršene su izmene člana 88. Zakona iz sledećih razloga: Ustav Republike Srbije u članu 42. jemči zaštitu podataka o ličnosti. Stavom 2. istog člana određeno je da se prikupljanje, držanje, obrada i korišćenje podataka o ličnosti uređuje u skladu sa zakonom kojim se uređuje zaštita podataka o ličnosti i zakonom kojim se uređuje tajnost podataka.\nMinimum pitanja koja moraju biti uređena zakonom su: svrha obrade podataka o ličnosti; vrsta podataka o ličnosti; način korišćenja podataka o ličnosti i vrsta korisnika kojima će podaci biti dostupni i rokovi čuvanja podataka.\nStavom 5. propisan je pravni osnov za donošenje podzakonskog propisa kojim se određuje način i postupak vođenja evidencije obveznika radne obaveze kao i način dostavljanja podataka iz evidencije o obveznicima radne obaveze.\nČlanom 30. izvršena je izmena člana 89. Zakona radi stvaranja pravnog okvira za formiranje jedinica radne obaveze za izvršenje zadataka teritorijalnih organa koji se odnose na pozivanje vojnih obveznika putem kurirsko pozivarskog sistema, za izmeštanje teritorijalnih organa na rezervne ratne lokacije i utvrđivanje sposobnosti za vojnu službu u ratnom stanju formiranjem lekarskih ekipa.\nU članu 31. izmenama i dopunama člana 91. Zakona precizirani su razlozi pozivanja jedinica radne obaveze u miru, obezbeđen je brži postupak donošenja odluke ministra odbrane o pozivanju jedinica radne obaveze i utvrđuje se obaveza subjekta sistema odbrane za dostavljanje zahteva za pozivanje teritorijalnom organu.\nU članu 32. izvršena je zamena reči u članu 93. Zakona iz razloga što izraz "rasformirane" označava i ukidanje jedinice radne obaveze, dok sa izrazom "dezangažovane" zakon omogućava, po potrebi ponovno angažovanje iste jedinice radne obaveze.\nU članu 33. kojim je izvršena izmena stava 2. člana 99. Zakona navedeni su svi subjekti, za čije potrebe se materijalna obaveza izvršava.\nČlanom 34. izvršene su izmene i dopune člana 104. Zakona iz sledećih razloga: Ustav Republike Srbije u članu 42. jemči zaštitu podataka o ličnosti.\nStavom 2. istog člana određeno je da se prikupljanje, držanje, obrada i korišćenje podataka o ličnosti uređuje zakonom. Minimum pitanja koja moraju biti uređena zakonom su: svrha obrade podataka o ličnosti; vrsta podataka o ličnosti; način korišćenja podataka o ličnosti i vrsta korisnika kojima će podaci biti dostupni i rokovi čuvanja podataka.\nU članu 35. izvršena je izmena člana 109. Zakona kojom je definisano da se stvari iz popisa raspoređuju planom popune, za potrebe korisnika stvari. Precizno se uređuje da vlasnik ne može popunjavati stvarima u sopstvenoj svojini, već se popunjava razlikom između stvari koje ih sleduju po ratnoj organizaciji i sistematizaciji odnosno koje ih sleduju za izvršenje dobijenog zadatka i stvari iz sopstvenih kapaciteta. Korisnicima se raspoređuju stvari drugih vlasnika iz evidencije teritorijalnih organa\nStavovima 3, 4. i 5. utvrđuje se obaveza vlasnika stvari da se odazove pozivu teritorijalnog organa radi uvođenja u evidenciju, saopštavanja rasporeda i pregleda stvari i omogućava se preduzimanje mera protiv vlasnika stvari koji ne izvršavaju zakonsku obavezu po pitanju materijalne obaveze\nČlanom 36. izmenjen je član 111. Zakona iz razloga preciznijeg definisanja nadležnosti za donošenje Planova popune po osnovu materijalne obaveze.\nČlanom 37. dodat je član 125a. iz razloga usaglašavanja sa principima ravnopravnosti polova.\nOdredbama članova 38, 39, 40. i 42. Zakona kojim su izvršene izmene članova 126, 128, 130. i 134. izvršeno je usaglašavanje kaznenih odredbi zakona sa Zakonom o prekršajima.\nIzvršenom izmenom člana 126. propisuje se prekršajna odgovornost za neizvršavanje obaveza propisanih u čl. 10, 11, 51. i 61. ovog zakona.\nČlanom 41. kojim je izvršena dopuna člana 132. Zakona propisuje se prekršajna odgovornost za neizvršavanje obaveze propisane u članu 109. ovog zakona.\nČlanom 43. brisan je stav 2. člana 140. Zakona iz razloga što je obavljanje poslova nadzora od strane Inspektorata odbrane regulisano drugim propisima.\nČlanom 44. definisan je rok za donošenje propisa za izvršenje ovog zakona.\nČlan 45. predstavlja završnu odredbu, kojom je utvrđen rok stupanja na snagu ovog zakona.\nSredstva potrebna za sprovođenje ovog zakona obezbeđena su Zakonom o budžetu Republike Srbije za 2018. godinu ("Službeni glasnik RS", broj 113/17), Razdeo 19 – Ministarstvo odbrane, Glava 19.0 – Ministarstvo odbrane, Program 1703 – Operacije i funkcionisanje MO i VS, Funkcija 210 - Vojna odbrana, Programska aktivnost 0001 – Funkcionisanje MO i VS, Ekonomska klasifikacija 42 – Korišćenje usluga i roba\nSredstva za 2019. i 2020. godinu će se planirati u okviru limita koje Ministarstvo finansija utvrdi za Ministarstvo odbrane za 2019. i 2020. godinu.\nPredlaže se donošenje ovog zakona po hitnom postupku u skladu sa članom 167. Poslovnika Narodne skupštine ("Službeni glasnik RS", broj 20/12- prečišćen tekst), iz razloga što bi nedonošenje zakona u ovom postupku moglo da prouzrokuje štetne posledice po bezbednost zemlje i rad organa i organizacija u izvršavanju poslova vojne, radne i materijalne obaveze. Takođe, donošenjem ovog zakona po hitnom postupku izvršiće se usaglašavanje sa odredbama Predloga zakona o izmenama i dopunama Zakona o odbrani, koji je u skupštinskoj proceduri, a kojima se reguliše obučavanje građana za odbranu zemlje.\nZakonom o vojnoj, radnoj i materijalnoj obavezi ("Službeni glasnik RS", br. 88/09 i 95/10), koji se primenjuje od 1. januara 2011. godine, uređuje se vojna obaveza; regrutna obaveza; obaveza služenja vojnog roka i dobrovoljno služenje vojnog roka sa oružjem; rezervni sastav; putovanje i boravak vojnih obveznika u inostranstvu; pravo na naknade za vršenje vojne obaveze; evidencija vojnih obveznika; radna obaveza u državnim organima i pravnim licima od značaja za odbranu; radna obaveza u jedinicama radne obaveze; materijalna obaveza građana, privrednih društava, drugih pravnih lica i preduzetnika u vanrednom i ratnom stanju, kao i druga pitanja od značaja za vojnu, radnu i materijalnu obavezu.\nZa pet godina od kako je donet Zakon o vojnoj, radnoj i materijalnoj obavezi, a na bazi dosadašnjeg iskustva, ukazala se potreba za izmenama i dopunama zakona, sa željom da se preciznije definišu pojedine odredbe koje će učiniti jasniju, a samim tim i efikasniju i precizniju primenu ovog zakona od strane nadležnih organa.\nPredloženim izmenama i dopunama rešavaju se problemi koji su u toku primene Zakona utvrđeni, i to:\n Propisuje se pravni osnov da drugi državni organi obezbede prostor i tehničke uslove za rad teritorijalnih organa i preuzmu njihovo obezbeđenje: dokumenta sa oznakom državna tajna i dr. podaci čije oticanje bi imalo nesagledive posledice po bezbednost države - bliže uređuje Uredba o posebnim merama fizičko-tehničke zaštite tajnih podataka ("Službeni glasnik RS", broj 97/11).\n Obezbeđuje se pravni osnov za formiranje kurirsko-pozivarskog sistema, odnosno kurirsko-pozivarske jedinice, kao privremenog sastava, koja se obrazuje od obveznika radne obaveze kojima nije određen ratni raspored, a za potrebe pozivanja rezervnog sastava obveznika radne obaveze i vlasnika stvari iz popisa.\n Regulisano je da regrutna komisija ocenjuje sposobnost za vršenje vojne službe, pored regruta, i lica u rezervnom sastavu. Isto tako stvoren je pravni osnov da ocenu sposobnosti za vršenje vojne službe regrutna komisija može dati vojnom obvezniku za koga je utvrđeno da boluje od neizlečive bolesti ili da ima telesnu manu i nedostatak bez izgleda za izlečenje, na osnovu medicinske dokumentacije, iz razloga što zbog prirode zdravstvenog stanja nije u mogućnosti da se odazove za vršenje lekarskih i drugih pregleda i psiholoških ispitivanja u ovlašćenoj zdravstvenoj ustanovi.\n Stvoren je pravni osnov za regulisanje naknade putnih i drugih troškova u vezi sa vršenjem vojne obaveze.\n Zakonski se reguliše obrada podataka o ličnosti kao što su svrha obrade, vrsta podataka koji se obrađuju, način korišćenja tih podataka i rokovi čuvanja. Prilikom prikupljanja i obrade podataka o ličnosti i vođenja evidencije o prikupljenim podacima vojnih obveznika, teritorijalni organ u obavezi je da postupa u skladu sa odredbama Zakona o zaštiti podataka o ličnosti, a što se dodatnom odredbom vrši.\n Sve ovo iz razloga što je obezbeđenje podataka o ličnosti jedan od ključnih elemenata zaštite podataka o ličnosti. U predloženom članu zakonodavac želi da istakne koje su zakonske obaveze koje mora ispoštovati rukovalac evidencije vojnih obveznika. Rukovalac i obrađivač dužni su da preduzmu tehničke, kadrovske i organizacione mere zaštite podataka, u skladu sa utvrđenim standardima i postupcima, a koje su potrebne da bi se podaci zaštitili od gubitka, uništenja, nedopuštenog pristupa, promene, objavljivanja i svake druge zloupotrebe, kao i da utvrde obavezu lica koja su zaposlena na obradi da čuvaju tajnost podataka.\n Zakon uređuje da pored vojnih obveznika koji su regulisali služenje vojnog roka i imaju raspored u rezervnom sastavu, da se obrazovanje, vaspitanje i sticanje praktičnih znanja i veština za potrebe odbrane zemlje vrši i za druge kategorije građana.\n Zakon sada stavlja radnu obavezu u pravne okvire iz razloga što nije bila u funkcionalnoj nadležnosti teritorijalnih organa i Uprave za obaveze odbrane, kada je donesen zakon (bila u nadležnosti Uprave za vanredne situacije MO i područnih organa Ministarstva odbrane). Zakon preciznije definiše nadležnosti za donošenje planova popune po osnovu radne obaveze.\n Propisan je pravni osnov za donošenje podzakonskog propisa kojim se određuje način i postupak vođenja evidencije obveznika radne obaveze kao i način dostavljanja podataka iz evidencije o obveznicima radne obaveze.\n Stvoren je pravni okvir za formiranje jedinica radne obaveze za izvršenje zadataka teritorijalnih organa koji se odnose na pozivanje vojnih obveznika putem kurirsko- pozivarskog sistema, za izmeštanje teritorijalnih organa na rezervne ratne lokacije i utvrđivanje sposobnosti za vojnu službu u ratnom stanju formiranjem lekarskih ekipa.\n Utvrđuje se obaveza vlasnika stvari da se odazove pozivu teritorijalnog organa radi saopštavanja rasporeda i pregleda stvari i omogućava se preduzimanje mera protiv vlasnika stvari koji ne izvršavaju zakonsku obavezu po pitanju materijalne obaveze.\n izvršeno je usaglašavanje kaznenih odredbi zakona sa Zakonom o prekršajima ("Službeni glasnik RS", br. 65/13 i 13/16), koji je na snazi od 2.08.2013. godine, sa početkom primene od 1.03.2014. godine.\nPredlog zakona o izmenama i dopunama Zakona o vojnoj, radnoj i materijalnoj obavezi nalazi se u Planu rada Vlade Republike Srbije za 2017. godinu.\nIzmenama i dopunama Zakona o vojnoj, radnoj i materijalnoj obavezi obezbeđuje se pravni okvir za organizovanje i sprovođenje vojne, radne i materijalne obaveze u jasno podeljenim nadležnostima i odgovornostima između organizacione jedinice Ministarstva odbrane nadležne za poslove vojne, radne i materijalne obaveze i njoj potčinjenih teritorijalnih organa, preko kojih Ministarstvo odbrane obezbeđuje i sprovodi ostvarivanje vojne obaveze.\nIzmenama i dopunama predmetnog zakona stvaraju se obaveze organa autonomnih pokrajina i organa jedinica lokalne samouprave da na teritoriji svoje nadležnosti, za potrebe izvršavanja obaveza odbrane, obezbede prostorne i tehničke uslove za rad teritorijalnih organa kao i njihovu zaštitu i obezbeđenje.\nTakođe, u miru se organizuje kurirski sistem pozivanja radi planskog, organizovanog pozivanja lica iz rezervnog sastava, obveznika radne obaveze i vlasnika stvari iz popisa u ratnom i vanrednom stanju.\nDopunom odredbi koje regulišu naknade putnih i drugih troškova u vezi sa vršenjem vojne obaveze, izvršena je preraspodela, odnosno drugačija raspodela predmetnih troškova u odnosu na važeći zakon.\nStavlja se radna obaveza u pravne okvire. Stvoren je pravni osnov za donošenje podzakonskog propisa kojim se određuje način i postupak vođenja evidencije obveznika radne obaveze kao i način dostavljanja podataka iz evidencije o obveznicima radne obaveze.\nStvara se obaveza vlasnika stvari da se odazove pozivu teritorijalnog organa radi saopštavanja rasporeda i pregleda stvari i omogućava se preduzimanje mera protiv vlasnika stvari koji ne izvršavaju zakonsku obavezu po pitanju materijalne obaveze\nVrši se usaglašavanje kaznenih odredbi zakona sa važećim Zakonom o prekršajima.\nZašto je donošenje akta najbolji način za rešavanje problema?\nDonošenje Zakona o izmenama i dopunama Zakona o vojnoj, radnoj i materijalnoj obavezi je najbolji način za rešavanje problema, odnosno jasno podeljenim nadležnostima i odgovornostima između organizacione jedinice Ministarstva odbrane nadležne za poslove vojne, radne i materijalne obaveze i njoj potčinjenih teritorijalnih organa, preko kojih Ministarstvo odbrane obezbeđuje i sprovodi ostvarivanje vojne obaveze, iz razloga što je zakon obavezujući akt i što njegovo neprimenjivanje ima za posledicu sankciju.\nPredložena rešenja u Zakonu o izmenama i dopunama Zakona o vojnoj, radnoj i materijalnoj obavezi pozitivno će uticati na građane – vojne obveznike prilikom ostvarivanja njihovih prava i obaveza po pitanju vojne obaveze, kao i na rad teritorijalnih organa Ministarstva odbrane (centri MO za lokalnu samoupravu i regionalni centri MO), odnosno na lakšu i efikasniju primenu zakona zahvaljujući preciznijim odredbama.\nKakve troškove će primena zakona izazvati građanima i privredi, a naročito malim i srednjim preduzećima?\nPrimena zakona neće izazvati troškove građanima i privredi, niti malim i srednjim preduzećima, ili će izazvati neznatne troškove organima državne uprave (obaveze organa autonomnih pokrajina i organa jedinica lokalne samouprave da na teritoriji svoje nadležnosti, za potrebe izvršavanja obaveza odbrane, obezbede prostorne i tehničke uslove za rad teritorijalnih organa kao i njihovu zaštitu i obezbeđenje).\nDa, primenom predloženog zakona će dati efikasniju i precizniju primenu ovog zakona od strane nadležnih organa, a troškova gotovo da nema ili su neznatni u odnosu na pozitivne posledice njegovog donošenja.\nDa li se zakonom podržava stvaranje novih privrednih subjekata i tržišna konkurencija?\nDa li su zainteresovane strane imale priliku da se izjasne o zakonu:\nU postupku izrade radnog teksta Zakona o izmenama i dopunama Zakona o vojnoj, radnoj i materijalnoj obavezi, nosilac izrade prikupio je i u tekst ugradio prihvatljive stavove i mišljenja potčinjenih teritorijalnih organa Ministarstva odbrane, kao i nadležnih organizacionih jedinica Ministarstva odbrane i Vojske Srbije.\nPosledice donošenja zakona:\nPozitivne posledice donošenja zakona takve su da nije potrebno obezbediti dodatna sredstva u budžetu Republike Srbije, jer se njegovom promenom ne stvaraju dodatne obaveze za budžet Republike Srbije.


Nikola Tesla (1856-1943), genijalni srpsko-američki naučnik, inženjer i pronalazač, svojim empirijskim israživanjima stvarao je nauku. Rezultati tih naučnih i eksperimentalnih istraživanja i njegovi patenti, njih oko tri stotine, predstavljaju tehnnologiju, primenjena rešenja koja čine osnovu druge industrijske revolucije i suštinu novih prodora u mnogim oblastima elektrotehnike i mašinstva koji su i bukvalno promenili naučno-tehnološku sliku XX veka. U svemu tome, Teslin vizionarski duh je ona najvažnija osobina zbog koje je njegovo delo i danas toliko aktuelno. Njegove vizije i kreativnost utrli su put našoj novomilenijumskoj svakodnevici, koju suštinski obeležavaju daljinsko upravljanje i sve raznovrsniji svet bežičnih komunikacija.\nTokom najvećeg dela svog izuzetno dugog i plodnog naučnog i pronalazačkog rada, Tesla je najčešće radio u potpunoj usamljenosti, eksperimentišući u svojim brojnim laboratorijama, razvijajući sopstvene teorije, otkrivajući do tada nepoznate fizičke fenomene i kreirajući rešenja koja svet vrlo često nije mogao da razume. Zato je postojao veoma mali broj onih koji su bili svesni originalnosti i suštine njegovih genijalnih rešenja, ostvarenih daleko ispred vremena u kome je živeo i stvarao.\nJedan od retkih Teslinih savremenika, koji je razumeo velikog pronalazača i bio bukvalno očaran njime, a njegove ideje i ukupan doprinos smatrao spasonosnim za čitavo čovečanstvo, bio je Hjugo Gernsbek (1884-1967). I sam pronalazač, pionir radioamaterizma u SAD, čuveni izdavač brojnih naučno-popularnih časopisa i maštoviti stvaralac vizionarskog duha, bio je neko ko je kao i Tesla označavan kao „čovek koji je izmislio budućnost“. Zahvaljujući međusobnom poverenju i uvažavanju, između 1915. i 1919. godine odvija se plodna saradnja ova dva izuzetna čoveka. U tom periodu nastaće veliki broj članaka o Teslinim najznačajnijim ostvarenjima, a vrhunac te saradnje predstavlja objavljivanje Teslinih autobiografskih članaka pod nazivom „Moji izumi“.\nHjugo Gernsbek, značajni izdavač popularnih izdanja iz nauke i tehnike, čije je ime u velikoj meri povezano sa Teslinim, i sam je bio tehnički obrazovan i autor više patenata - čak 80. U SAD je došao 1904. godine iz Luksemburga kao dvadesetogodišnji mladić i ubrzo osnovao “Elektro-importing kompani” za uvoz delova za radio uređaje koji se ne proizvode u SAD.\nJedna od prodavnica Gernsbekove Elektro-importing kompanije u Njujorku\nGlavni deo Gernsbekove kompanije za prijem narudžbina i otpremanje delova za radio uređaje\nVeć 1908. godine počinje sa izdavanjem svog prvog časopisa “Modern elektriks”, koji je izlazio do 1914. godine. Njegov nemirni publicistički duh doneo je na izdavačko tržište Amerike i veliki broj drugih časopisa i izdanja: Radio Amateur News, časopis koji je izlazio od jula 1919. do jula 1920, The Experimenter, koji je izlazio u periodu 1924-1926, potom jedan od najdugovečnijih, Radio-Craft, koji je izlazio od jula 1929. do juna 1948, zatim Practical Electrics, New Ideas for Everybody, Radio News, Radio and Television, Television News, Popular Medicine, Science Fiction Plus, Science Wonder Stories, Scientific Detective Monthly, i mnoge druge.\nHjugo Gernsbek predaje Li de Forestu novi broj magazina „Radio kraft“\nsa njegovom fotografijom na naslovnoj strani\nČovek koji je izmislio bidućnost\nIako danas najviše poznat kao “čovek koji je izmislio budućnost“, Hjugo Gernsbek je možda najveći doprinos dao razvoju radioamaterizma. Vrlo rano shvatio je da treba povezati ljude sa zajedničkim interesom u ovoj oblasti i zato 1908. godine, u svom tek osnovanom časopisu, objavljuje formiranje “Bežičnog registra” (Wireless Registry). Ovaj registar trebalo je da preraste u takozvanu “Plavu knjigu radija” (Blue Book of Radio), zapravo listu vlasnika radio prijemnika i odašiljača, uz informacije o vrsti uređaja koje poseduju i aktivnostima koje obavljaju. Međutim, konkurentski časopis “Elektrišn end mekanik” vrlo brzo preuzima ovu ideju i osniva klub radio-amatera pod nazivom “Bežični klub” (The Wireless Club). Januara 1909. Gernsbek uzvraća osnivanjem “Bežičnog udruženja Amerike” (Wireless Association of America), koje samo godinu dana posle osnivanja broji preko 22.000 članova. Zahvaljujući svom ključnom položaju u ovom udruženju, započinje da zastupa interese radio-amatera u vladi SAD.\nMladi Hjugo Gernsbek (desno) u telegrafskoj stanici smeštenoj na vrhu starog\nhotela “Valdorf Astorija” u Njujorku, 1909. godine\nKoristeći se podrškom Tesle, Fesendena i drugih uglednih imena u domenu radio-tehnike, Gernsbek obezbeđuje ugled i značajan uticaj na donošenje novih zakonskih propisa i 1915. godine osniva novu nacionalnu organizaciju radio-amatera, “Radio ligu Amerike” (Radio League of America). U isto vreme, svestan niskog obrazovnog nivoa radio-amatera, pokreće više časopisa koji se bave radiom, a kasnije i televizijom. Smatra se da je reč televizija prvi put korišćena u njegovom časopisu “Modern elektriks” još 1909. godine, u članku originalno naslovljenom “Television and the Telephot”. Sam Gernsbek naziv je pripisao francuskom autoru koji ga je upotrebio pre njega. Svoje široko znanje i energiju nije usmerio samo na izdavaštvo. Sopstvenu radio-stanicu osnovao je 1925, a tri godine kasnije organizovao je i prve televizijske prenose.\nGernsbekov članak iz decembra 1915. o “Radio ligi Amerike”sa fotografijama i pristupnicama počasnih članova - Nikole Tesle, Li de Forestai prof. Redžinalda Fesendena\nSpecijalnu nagradu, koja tada još nije zvanično nosila njegovo ime, Hjugo Gernsbek dobio je 1960. godine kao “Otac naučne fantastike u časopisima”\nHjugo Gernsbek pokazuje jednu od ilustracija svog nerazdvojnog saradnika Frenka Pola\nOtac naučne fantastike\nHjugo Gernsbek je vrlo rano počeo da objavljuje članke čiji je sadržaj bio okrenut budućnosti. Ideja iz koje će nastati jedan sasvim novi književni žanr, nastala je sasvim slučajno. Završavajući pripremu jednog od brojeva svog časopisa “Modern elektriks”, 1911. godine, Gernsbek je otkrio da je na jednoj od stranica ostalo praznog prostora. Kako je ranije već pisao svoja predviđanja o budućnosti radija i drugih tehnologija, na šta su čitaoci veoma dobro reagovali, odlučio je da ode korak dalje. Napisao je kratku avanturističku priču fokusirajući je na primenu tehnologije u 2660. godini. Bila je to trenutnabinspiracija, koju je zapisao kasno uveče u svojoj kancelariji, a tekst je bio upravo onoliko dug koliko je to dozvoljavao preostali prostor u časopisu. Naravno, čitaoci su zahtevali da saznaju šta se dalje dogodilo i tako je nastao sledećii – još 12 nastavaka, dok priča nije bila kompletirana. Ohrabren velikim interesovanjem, Gernsbek nastavlja sa objavljivanjem ove specifične vrste tekstova koje je nazivao “sajentifikšn” (scientifiction). Kasnije će ta vrsta štiva postati poznata kao naučno-fantastična literatura (Science Fiction).\nDanas poznat i kao “otac naučne fantastike”, stekao je još jedno veliko priznanje za nastanak ovog popularnog književnog žanra. Čuvena“ Nagrada za godišnji doprinos naučnojfantastici” nazvana je po njegovom imenu. Madanaziv “Hjugo” zvanično nosite kod 1993, ova nagrada, uvedena još 1953. godine,i tada je u široj javnosti bila poznata pod ovim nazivom, upravo prema Gernsbekovom imenu kao sinonimu svega značajnog što je pokrenuto i do tada urađeno u ovoj novoj književnoj oblasti.\nTesla kao najznačajniji autor\n„Elektrikal eksperimenter“ (The Electrical Experimenter) je drugi časopis Hjuga Gernsbeka koji je osnovao po svom dolasku u SAD. Počeo je da izlazi 1913. godine pod ovim originalnim nazivom koji će kasnije, u proleće 1916, u svom zaglavlju dobiti podnaslov “Ilustrovane popularne novosti iz elektrike” (Popular Electrical News Ilustrated). U novembarskom broju 1917. godine, u nazivu časopisa nestaje određeni član „The“, a novodizajnirani logo koji je osvanuo u junskom broju “Elektrikal eksperimentera” 1918. godine, dobio je i novi podnaslov - “Nauka i otkrića” (Science and Invention). Bio je to odraz nove uređivačke koncepcije časopisa ali i najava da će Gernsbek, kao izdavač koji je očigledno pratio duh vremena, zasnovati još jedan časopis novog usmerenja. I zaista, poslednji broj “Elektrikal eksperimentera” izašao je juna 1920, a već sledećeg meseca osvanuo je njegov naslednik, upravo iz ranijeg podnaslova promovisan u novi časopis - “Sajens end invenšn”, koji će izlaziti sve do avgusta 1931. godine.\nNaslovna strana “Elektrikal eksperimentera” bila je u boji, a sve ostale stranice štampane su u crno-beloj tehnici. Zanimljivo je da su na naslovnim stranama, za ono vreme vrlo bogato opremljenim, uglavnom bile zastupljene ilustracije raznih letelica, brodova i vozova budućnosti, brojnih tehničkih uređaja, inovacija u domenu radiotelegrafije, kao i dalekih preteča televizije. Najvećim delom, ove ilustracije radio je Frenk Pol, koga je Gernsbek otkrio 1914. godine kao saradnika nekog provincijskog lista. Otada se ovaj tandem nije razdvajao, a Pol će kasnije postati poznat kao “otac savremenih naučno-fantastičnih ilustracija”, pre svega zahvaljujući velikom broju maštovito urađenih naslovnih strana za brojne Gernsbekove naučno-fantastične časopise.\nNe treba zaboraviti na činjenicu da je “Elektrikal eksperimenter” većim delom izlazio u vreme dok je na planeti buktao Prvi svetski rat. Zato su se na velikom broju naslovnih strana našli i novi tipovi oružja i ratnih mašina koji su delovali kao obećavajuća tehnološka premoć saveznika. I sam Tesla je tome dao doprinos svojim originalnim idejama i predloženim rešenjima.\nOno što je posebno zanimljivo, tokom sedmogodišnjeg izlaženja samo dve ličnosti pojavile su se na naslovnim stranama Gernsbekovog magazina: Nikola Tesla i Tomas Alva Edison, što se može protumačiti kao posebna čast ukazana velikim i značajnim ljudima za njihov izuzetan doprinos naučnom i tehnološkom razvoju čovečanstva.\nKao uspešni izdavač, Gernsbek je uspeo da skrene pažnju vodećih naučnika među kojima su bili Tesla, Markoni, Fesenden, Edison i mnogi drugi. Posebno dobar odnos uspostavio je sa Teslom. Bio je bukvalno očaran njime i ideje velikog pronalazača smatrao je spasonosnim za čitavo čovečanstvo. Zadobivši Teslinu naklonost, u svojim mnogobrojnim publikacijama Gernsbek objavljuje mnoštvo značajanih članaka o Tesli.\nNaslone strane Elektrikal eksperimentera sa ratnom tematikom\nTesla i Tomas Edison na naslovnim stranama „Elektrikal eskperimentera“\nJedan od najzanimljivijih članaka, koji pripada vremenu pre nego što će se Tesla i Gernsbek dogovoriti o objavljivanju “Mojih izuma”, svakako je članak objavljen u “Elektrikal eksperimenteru” avgusta 1917. godine pod naslovom ”Teslini pogledi na elektricitet i rat”. Bio je to ekskluzivni intervju sa Teslom koji je napravio H. Vinfild Sikor, pomoćnik urednika u “Elektrikal eksperimenteru”, u kome je, samo četiri meseca pošto su Sjedinjene Američke Države ušle u Prvi svetski rat, Tesla načinio prvi tehnički opis uređaja koji će znatno kasnije postati poznat kao - radar.\n“Elektrikal eksperimenter” je jedan od malobrojnih časopisa koji je te iste1917. godine, u svom septembarskom broju objavio informaciju o rušenju čuvenog Teslinog tornja na Long Ajlendu, uz fotografije kojima je zabeležen sam čin rušenja glavnog simbola Teslinog grandioznog projekta “Svetskog sistema bežičnog prenosa” kojeg, nažalost, nikada nije ostvario.\nGernsbek o Tesli\nPosle nekoliko godina intenzivnog praćenja Teslinog rada i vrlo temeljno urađenih članaka o njegovim ključnim izumima, dolazi do ključnog dogovora “Elektrikal eksperimentera” sa Teslom. Tako, u januaru 1919. godine, Hjugo Gersnbek u jednom opširnom autorskom članku, kojeg je naslovio sa „Nikola Tesla i njegovi izumi“,najavljuje početak objavljivanja Teslinih autobiografskih članaka. „Zahvaljujući specijalnom dogovoru koji je postignut”, piše Gernsbek, “od sledećeg izdanja‘Elektrikal eksperimenter’ će objavljivati seriju članaka pod naslovom ‘Moji izumi’, autora Nikole Tesle.\nVeliki izumitelj će svakog meseca dostavljati potpisan članak, a njegovi članci će biti objavljivani nekoliko godina. Najveći deo ovog materijala do sada nije izlazio iz štampe.Članci će kasnije biti objavljeni u vidu knjige. Ovu najavu smatramo najvažnijom od svih koje smo do sada dali.\nČlanak iz juna 1916. godine o Teslinom teledirigovanom brodiću\nČlanak o rušenju Teslinog tornja na Long Ajlendu\nČlanak o „Teslinom Kolumbovom jajetu“\nKroz tekst u kome poredi Teslu sa najvećim imenima koja su obeležila istoriju nauke, Gernsbek iskazuje svoje neskriveno divljenje prema genijalnom naučniku.„Nikola Tesla je, po mišljenju renomiranih stručnjaka, najveći pronalazač svih vremena. Tesla ima više originalnih izuma nego ijedan drugi čovek tokom istorije. Smatra se da je veći od Arhimeda, Faradeja ili Edisona. Njegovim osnovnim i onim revolucionarnim otkrićima nema ravnih u analima sveta. Sasvim je moguće da je njegov genije jedno od sedam čuda intelektualnog sveta“.\nU ovom tekstu Gernsbek citira i brojne izjave poznatih naučnika i inženjera iz čitavog sveta koji veličaju Teslino delo, a uz to navodi i oko 50 termina povezanih sa Teslinim imenom koji su, kako sam kaže, „samo deo spiska pojmova koji su danas usvojeni i koji se objavljuju u udžbenicima i tehničkim radovima“. Teslin dvofazni, trofazni, multifazni, polifazni sistem prenosa električne energije, Teslin princip, Teslino obrtno magnetno polje, Teslin indukcioni motor, Teslin sistem distribucije, Teslin kalem, Teslin oscilatorni transformator, Teslin električni oscilator, Teslin mehanički oscilator, Teslini visokofrekventni uređaji, Teslina parna turbina, Teslina gasna turbina, Teslina vodena turbina, Teslina pumpa, Teslin visokonaponski predajnik, Teslini telautomati i mnogi drugi pojmovi samo su deo dugog spiska termina kojima se i danas označavaju Teslini epohalni izumi.\nPosebno zanimljv deo ovog Gernsbekovog teksta odnosi se na njegov susret sa Teslom, kada je nešto ranije imao priliku da provede veče sa poznatim naučnikom. „Dr Tesla,“ rekao mu je Gernsbek tom prilikom, „vi znate koliko vas mi cenimo, što može biti važno, a možda i ne. Međutim, široka javnost malo zna o vašem značaju. Čak i mnogi od onih koji su tehnički obrazovani - izvinite na otvorenosti - misle da ste vi ili sanjar ili, još gore, da ste ludi. Činjenica je da vas svet ne razume, jer vi živite u sledećem veku. Mojsije je bio veliki čovek, ali Biblija nas uči da je govorio kao da mu je „jezik otežao“ i da nisu mogli da ga razumeju. Zbog toga je, umesto njega, uvek govorio njegov brat, saopštavajući slušaocima šta je Mojsije hteo da kaže. Zašto ne dozvolite da Eksperimenter bude vaš brat? Zašto nam ne biste dozvolili da prevedemo vaše delo na jezik koji će biti razumljiv običnom čoveku? Mi imamo znanje i tehničko umeće da kroz grafičke ilustracije i crteže dostojno predstavimo vaše izume. Javnost nije zainteresovana za crteže i formulacije u patentima. Ona želi slike i jednostavan engleski jezik. Vi ste veliki izumitelj, ali vas vaše obrazovanje iz 21. veka čini nerazumljivim za javnost iz 20. veka. Moj plan je da prikažem po jedan od vaših izuma svakog meseca, na jasnom engleskom jeziku i sa kompletnim ilustracijama. To znači da će nam, verovatno, biti potrebno više od dve godine da obradimo sve vaše značajnije izume. Na kraju tog perioda, članci mogu biti objavljeni u vidu knjige, koja sada ne postoji. Plan je dvojak. Kao prvo, široka javnost će konačno shvatiti izuzetan značaj dela koje ste stvorili i odaće vam puno priznanje. Kao drugo, ovo će biti od velike koristi za nauku, za koju će vaši izumi prestati da budu zapečaćena knjiga, kakvi su danas.“\nZnajući da je Tesla ranije stalno odbijao slične ponude koje su pristizale od desetina velikih izdavača u SAD i inostranstvu, Gernsbek nije bio nimalo optimističan u pogledu sopstvenog plana. I zato je bio silno iznenađen kada mu je Tesla dao ne samo svoju saglasnost već kada je, zapravo, pristao da svaki članak pripremi lično u saradnji sa urednikom.\n„Dr Tesla želi da se izričito zna da ovaj veliki posao preduzima uglavnom da bi obrazovao mladu generaciju“, objašnjava Gernsbek suštinski razlog Teslinog pristanka. „On smatra da ne bi mogao dopreti do tako velikog broja mladih obrazovanih elektroinženjera ni na jedan način osim posredstvom časopisa Elektrikal eksperimenter. Budući da on izlazi u više od 100.000 primeraka, a čitaju ga entuzijasti koji rade eksperimente iz ove oblasti, Tesla smatra da će njegova najveća misija u životu - a to je da pomogne našoj mladoj generaciji - biti skoro ispunjena.“\nTeslini autorski članci u\nTe 1919. godine, osim autobiografskih nastavaka “Mojih izuma”, Tesla gotovo redovno objavljuje i mnoštvo drugih autorskih i veoma zanimljivih članaka. Te godine i uredništvo časopisa objavljuje nekoliko zanimljivih članaka o Teslinim značajnim otkrićima. Tako u januarskom broju Tesla objavljuje tekst “Uticaj statike na bežični prenos”, a u februaru piše o “Čuvenim naučnim iluzijama”.\nU martovskom izdanju, u članku “Teslino Kolumbovo jaje”, sa podnaslovom “Kako je Tesla izveo Kolumbov trik, a da nije razbio jaje”, časopis se osvrće na jedan od Teslinih spektakularnih modela sa čuvene Svetske izložbe u Čikagu 1893. godine kojim je postigao da široka javnost lakše razume njegovo ingeniozno, ali za ljude van nauke svakako apstraktno, otkriće obrtnog magnetnog polja.\nU aprilu, Tesla objavljuje članak “Rotacija Meseca”, da bi se opet vratio ovoj temi u junskom broju, uz objašnjenje koje je očigledno dugovao svojim čitaocima: “U dopuni mog članka ‘Rotacija Meseca’, koja je objavljena u aprilskom broju "Elektrikal eksperimentera", originalnom tekstu dodao sam nekoliko opaski da bih podržao i bliže objasnio iznetu teoriju. Zbog greške u štampi, te opaske su izostavljene i stoga sam smatrao da je potrebno da dodam još jedan odgovor, koji je nažalost primljen prekasno da bi bio objavljen u majskom broju. U međuvremenu sam primio brojna pisma u kojima se određene osobine koje poseduju tela koja rotiraju, kao što su libracije longitude Meseca, navedene kao dokazi postojanja energije rotacije oko sopstvene ose, odnosno dokazi o takvom kretanju satelita u fizičkom smislu. Verujem da će ova proširena izjava odgovoriti na sve iznete primedbe i ubediti sve one koji još uvek ne veruju u moje stavove.”\nUz uredničku napomenu “Pisano ekskluzivno za Elektrikal eksperimenter”, majsko izdanje donosi Teslin članak “Pravi bežični prenos”.\nU specijalnom odeljku junskog broja, nazvanom Radio sekcija, časopis objavljuje tekst pod nazivom “Tesline lampe”, koji govori o Teslinom “otkriću vrlo neobičnog i čudesnog fenomena vakuumskih lampi”.\nU julu izlazi Teslin članak o električnim oscilatorima. I konačno, zajedno sa poslednjim nastavkom “Mojih izuma”, u oktobarskom broju objavljen je tekst “Mogu li radio talasi da zapale balone?” Osim podnaslova, “Mišljenja Nikole Tesle i drugih radio eksperata”, koji jasno govori o posebnom isticanju i uvažavanju velikog pronalazača, u daljem tekstu, koji sledi posle međunaslova “Šta kaže Nikola Tesla”, ova činjenica postaje nesumnjiva: ”Verovatno danas ne postoji ni jedan živi inženjer elektrotehnike koji sa više autoriteta može da kaže kakvi efekti mogu da budu proizvedeni radio strujama na razdaljinu, kao što je to dr Nikola Tesla. On je proizveo i izmerio najveća električna pražnjenja koja je ljudska ruka ikad proizvela - varnice od 70 i 100 stopa dužine, koje su imale efekta na razdaljinama od 12 milja i više”.\nNIKOLA TESLA - ČOVEK\nautor H. Gernsbek\nVrata se otvaraju i pojavljuje se visoka figura – viša od 185 santimetara – suvonjavog izgleda ali uspravnog držanja. Približava se polako i dostojanstveno. Istog trena postajete svesni da stojite licem u lice sa čovekom višega reda. Nikola Tesla prilazi i rukuje se, snažno vam stiskajući šaku, što nije uobičajeno za čoveka koji je prevalio šezdesetu. Osmeh koji vas osvaja iz njegovih prodornih svetloplavo-sivkastih očiju, neobično duboko usađenih, opčinjava vas i vi se odjedanput osećate opušteno kao da ste sa starim prijateljem.\nUvodi vas u kancelariju koja je besprekorno uredna. Nigde trunčice prašine. Na stolu nikakvih papira, sve je čisto. To je odraz ovog čoveka, njegove besprekorne pojave čiji je svaki pokret uredan i precizan. Odeven je u taman, dugačak kaput i ne nosi nikakav nakit. Ni prsten, ni šnalu, pa čak ni lanac za sat.\nTesla progovara – veoma visokim tonom glasa, skoro u falsetu. Govori brzo i vrlo ubedljivo. Uglavnom ste opčinjeni njegovim glasom.\nDok govori, osećate da vam je teško da oči odvojite od njegovih. Tek kada se obrati drugima, imate priliku da proučite njegovu glavu, na kojoj se ističe veoma visoko čelo sa izbočinom između očiju – onim nepogrešivim znakom izuzetne inteligencije. Zatim, dug, dobro oblikovan nos, koji odaje naučnika.\nKako ovaj čovek, koji je tvorac tako ogromnog dela, ostaje mlad kako stari i uspeva da iznenadi svet novim i sve novijim izumima? Kako ovaj mladić od šezdeset godina, koji je profesor matematike, veliki inženjer mašinstva i elektroinženjer i najveći pronalazač svih vremena, zadržava fizičku svežinu i izuzetnu snagu uma?\nKao prvo, Tesla, koji je po rođenju Srbin, potiče iz stare, prekaljene loze. U njegovom porodičnom stablu ima mnogo stogodišnjaka. Prema tome, ako se isključi mogućnost nesreće, Tesla s punom verom očekuje da će se izumima baviti i 1960. godine.\nJedina fotografija na kojoj se vidi cela\nfigura Nikole Tesle\nMeđutim, glavni razlog njegove stalne mladosti nalazi se u njegovoj umerenosti u jelu. Tesla je naučio veliku i suštinski značajnu istinu, a to je da većina ljudi hranom ne samo što unosi sve svoje telesne bolesti, već se prejeda do smrti tako što ili jede previše, ili unosi hranu koja im ne odgovara.\nKada je otkrio da mu duvan i crna kafa loše utiču na organizam, Tesla je odustao i od jednog i od drugog. Evo jednostavnog dnevnog jelovnika ovog velikog pronalazača:\nDoručak: Oko pola litra do litar mleka i nekoliko jaja, koje sam priprema – da, on je neženja!\nRučak: Po pravilu – ne ruča.\nVečera: Celer ili slično, supa, parče mesa ili živine, krompir i komad nekog drugog povrća; čaša belog vina. Za desert, možda, komadić sira, a uvek, velika sveža jabuka. I to je sve.\nTesla uvek vodi računa i zahtevan je kada je reč o hrani: jede veoma malo, ali ono što pojede mora biti najbolje. A on je tu stručnjak jer, pored toga što je veliki pronalazač u svetu nauke, on je i izvanredan kuvar koji je izumeo razne vrste ukusnih jela.\nNjegov jedini porok je njegova velikodušnost. Taj čovek, koga neupućeni često nazivaju zaludnim sanjarem, dobio je više od milion dolara od svojih izuma – i istom brzinom ih potrošio na nove izume. Međutim, Tesla je idealista najvišeg reda, a takvim ljudima novac malo znači.\nPrepiska između Tesle i Gernsbeka\nČitava priča o objavljivanju “Mojih izuma” zvanično započinje pismom koje 27. novembra 1918. Hjugo Gernsbek upućuje Tesli i precizira sve uslove u vezi sa objavljivanjem njegove autobiografije.\n“U skladu sa našim usmenim dogovorom želim da potvrdim, u ime časopisa Elektrikal eksperimenter i u svoje ime, da ćemo se prihvatiti objavljivanja serije mesečnih članaka posvećenih Vašim izumima, koji će biti objavljivani u svakom broju u periodu ne dužem od dve godine, nakon čega će biti odštampani kao knjiga.\nPristajemo da o našem trošku obezbedimo sve crteže tušem, gravire, ilustracije, fotografije itd, kao i da pripremu i objavljivanje celokupnog materijala obavimo brižljivo i sa adekvatnom pažnjom.\nVi ćete sarađivati sa nama na pisanju članaka, unošenju ispravki, i obezbediti skice, fotografije i ostale podatke kojima eventualno raspolažete, bez dodatnih troškova. Takođe se obavezujete da u rečenom periodu ne ustupate sličan materijal drugim časopisima; podrazumeva se, međutim, da Vas ova klauzula ne sprečava da objavljujete suštinski različite materijale.\nKao naknadu za ovo spremni smo da Vam isplatimo deset procenata autorskog honorara od svih prodatih knjiga. Ako po završetku objavljivanja serije članaka odlučimo da ne izdamo knjigu u roku od godinu dana, gubimo to pravo i vi ćete njime moći slobodno da raspolažete.”\nTeslin odgovor usledio je 9. decembra iste godine:\n“Gospodo, obaveštavam Vas da sam primio Vaš dopis od 27. novembra, u kome su jasno iznete naše individualne obaveze vezane za ovaj poduhvat.\nIzjavljujem da nemam primedbi na Vaš predlog i da ga ovim prihvatam.\nVerujte mi, ostajem veoma iskreno Vaš [NT]“\nPosle ovih uvodnih dogovora, sledi čitav niz vrlo ljubaznih pisama, u kojima izdavač i autor ne štede reči pohvale za kvalitet članaka, odnosno za “predivne primerke poslednjeg broja” itd. Sledi niz pisama u kojima se obe strane precizno dogovaraju oko fotografija koje će biti korišćene u određenim Teslinim člancima, kao i o drugim detaljima koje se odnose na eventualne dopune ili ispravke već poslatih tekstova.\nIako je na osnovu obostranog zadovoljstva uspešno započetim poslom izgledalo da će se nastavak saradnje odvijati u apsolutnoj harmoniji, već u februaru 1919. Tesli stiže blago upozorenje o terminima za pripremu za štampu i želji izdavača da svoj sledeći tekst preda što pre. Sve dalje primedbe Gernsbek će uobličiti u vrlo ozbiljno intoniranom pismu koje šalje Tesli 26. marta 1919. godine:\nDole potpisani je upravo primio pismo od štamparije, koje Vam prilaže. Pisac ovih redova Vam je proteklih meseci pominjao da smo imali velike probleme i da smo odlagali brojeve poslednja tri meseca najviše zbog toga što Vaš materijal nismo mogli da dobijemo na vreme.\nNaš tiraž je sada oko 120.000 primeraka mesečno, i to postaje nezgodno jer nam je potrebno više vremena za štampanje. Poslednjih nekoliko meseci, celokupnu zaradu pojelo je to što je časopis morao da bude štampan noću, jer nismo mogli da stignemo u togu redovnog radnog vremena. Da bismo posao obavili kako treba, neophodno je da Vaše članke dobijemo oko 15. u mesecu, kao što Vam je dole potpisani pomenuo već u nekoliko navrata, jer jednostavno ne možemo da ih propisno likovno i tekstualno obradimo ako ih ne dobijemo do tog datuma.\nShvatićete u kakvoj smo situaciji ako pročitate priloženo pismo i biće apsolutno neophodno da ta dva članka dobijemo najkasnije 29. ovog meseca; u suprotnom, nećemo biti u stanju da ih obradimo, kao što će i Vama samom biti sigurno jasno iz priloga.\nDole potpisani zna na kakve sve poteškoće nailazite u svom radu i budite uvereni da ne želi da Vas nepotrebno požuruje, ali uveren je da shvatate njegov položaj u ovoj situaciji. Da li biste bili ljubazni da kažete gospodinu Holmsu, koji će Vam doneti ovo pismo, ako niste u mogućnosti da završite članak u celini do 29. ili najkasnije do nedelje, u tom slučaju možete da ga dostavite na kuću dole potpisanog, kako bi on mogao da ga odnese u štampariju odmah u ponedeljak ujutro. Razume se, ako Vaše članke dobijemo tako kasno, nećemo biti u mogućnosti da Vam stavimo na uvid probne otiske. Da bismo vam pokazali probne otiske, članke moramo dobiti najkasnije u petak uveče.”\nSledi niz pisama na sličnu temu, na koja Tesla prilično hladno odgovara:\nOvim potvrđujem, regularnosti radi, da sam primio vaše dopise od 26. marta i 2, 3, 4. i 6. aprila i postupio u skladu s njima, kao i to da oni nisu zahtevali pismene odgovore s moje strane.”\nMeđutim, odnosi se komplikuju jer Tesla stavlja primedbe na greške koje se pojavljuju u njegovim tekstovima “zaslugom” uredništva. Uredništvo ne ostaje dužno i 16. maja sledi prilično oštar Gernsbekov komentar.\n„Moj poštovani doktore,\nŠto se tiče grešaka za koje tvrdite da su objavljene u junskom broju, nakon što Vas je pisac ovih redova pozvao telefonom, raspitali smo se u našoj štampariji i shvatili da je odštampan već toliki broj primeraka da je bio besmislen svaki pokušaj da se unesu bilo kakve ispravke i mada nam je jako žao, ništa se nije dalo učiniti.\nNema nikakve potrebe da se ovakve stvari događaju i nama se one, ako ćemo pravo, ni ne dešavaju kada su drugi članci u pitanju, jer uvek imamo dovoljno vremena da unesemo sve potrebne ispravke, ali ako smo primorani da sve radimo u poslednjem trenutku ne možete ni očekivati da to uradimo bolje nego ovako. Kad biste samo bili svesni koliko mi muka imamo da sve to ubacimo, siguran sam da biste pokušali da sarađujete sa nama kako bismo ranije dobili materijal. Svakako ni Vama ne ide u prilog da ga uvek predajete u poslednjem trenutku i smatramo da bi to bio manji napor. Svakog meseca smo u sve goroj situaciji sa našim štamparima, jer smo i mi i svi ostali pod velikim pritiskom kad članke dobijemo tako kasno, kada je cela ekipa već spremna i čeka da počne sa štampom, što svakako uviđate. Imali smo troje ljudi u štampariji zbog ovog broja, gospodina Sikora, gospodina Holmsa i gospodina De Mota, te pisca ovih redova prosto čudi kako se nije potkralo više grešaka u konfuziji u kojoj su pokušavali da rekordnom brzinom zaključe broj.\nDodatne nevolje stvorilo nam je i to što Vi insistirate na dodatnim ispravkama, dodavanju novih tema, itd. nakon što smo Vam već dodelili određen prostor, tako da se i taj naš plan raspao…”\nTesla ne ostaje dužan i vrlo brzo, 19. maja, šalje svoj prilično ljutiti odgovor.\nKao odgovor na Vaša pisma od 14. i 16. ovog meseca, ponovio bih ono što sam Vam već rekao, da su članci koje ste dobili od mene napisani uz ogroman napor s moje strane i strane mojih saradnika. Svaki minut moram da posvetim radu koji je od izuzetne važnosti u svakom smislu.\nŠto se tiče grešaka, poznato Vam je da sam uradio negde oko dvanaest priloga i da je u svakom pojedinačnom od njih bilo kako tipografskih grešaka, tako i propusta. Što se tiče konkretnih grešaka u junskom broju, smatram da je čudno što moje skretanje Vaše pažnje na njih opisujete kao neku samo moju ‘tvrdnju‘. Prve probne otiske dobio sam nekoliko dana nakon što sam dostavio tekst i pažljivo sam uneo korekcije u njih. U subotu mi je gospodin Holms doneo probne otiske strana i na njima su bili potpuno isti propusti. Tekst je ponovo pregledan i ja sam uložio napor da mu ukažem na sve i dobio njegovo obećanje da će se postarati za to. U ponedeljak sam telefonirao gospodinu Gernsbeku i on mi je lično obećao isto. Želeo sam da gospodin Gernsbek ne daje nikakvu preciznu najavu za ovaj sledeći broj, a on je uradio upravo suprotno. Iz njegovog potpisa koji se odnosi na kulu izbacio sam pasus koji nije bio tačan, da bih video da je uprkos tome ostao i da čini članak čudnim. U opisu sijalica pripisana mi je izjava koju nikada ne bih mogao da dam.\nMeđutim, najveće razočaranje doživeo sam zbog izostavljanja izjave u skici za biografiju i grešaka u mom pismu o ‘Rotaciji Meseca‘. Bio sam vrlo nevoljan da iznesem svoje mišljenje o uveličavajućem transmiteru i voleo bih da to nisam uradio.“\nJedno od kratkih Teslinih pisama usledilo je 25. jula 1919. u kome obaveštava urednika da zbog okolnosti koje su „izvan njegove kontrole“ preporučuje da se odloži objavljivane članka koji je namenio za avgustovski broj. No, daleko važnija je sledeća poruka koja u velikoj meri objašnjava razloge zbog kojih Tesla nikako nije mogao da se uklopi u rokove koje su pred njega postavljala nemilosrdna pravila periodične štampe. “Smatram”, naglašava Tesla, ”da bi ovom prilikom bilo dobro da obavestite čitaoce, upozorenja radi, da ja nisam jedan od onih koji na stolu i vratima kancelarije drži natpis ‘Sve što možeš danas, ne ostavljaj za sutra’. Moj moto je ‘Prvo dobro razmisli, pa tek onda delaj’."\nPosle kratkog predaha, odnosi opet počinju da se zaoštravaju. Gernsbek se 8. septembra odlučuje da ovoga puta napiše prilično opširno pismo i prvi put beskompromisno upozori Teslu da bilo kakvo probijanje rokova znači da tekst neće biti objavljen.\nU vezi sa Vašim krajnje neljubaznim ophođenjem večeras preko telefona, koje zaista nije bilo ničim izazvano.\nTokom trinaest godina iskustva pisca ovih redova kao izdavača niko nikada nije postupao s njim kao Vi i dole potpisani se ne usteže da Vam kaže da je veoma ogorčen s obzirom da činimo sve što je u našoj moći da Vam udovoljimo i da budete zadovoljni. Vi do sada prema nama niste pokazali nimalo razumevanja; niste imali nimalo spremnosti da sarađujete, te stoga ne možete od nas tražiti nemoguće kada znate da moramo da zaključimo broj do određenog dana i kada već troje ljudi radi prekovremeno isključivo na Vašem članku, što nam ne ostavlja ni toliko vremena da korigujemo Vašu kopiju.\nVi i sami savršeno dobro znate da se tako ne postupa sa izdavačem, specijalno ako se on ubija od posla da izbaci časopis pre početka štrajka svih štampara koji je zakazan za ovu nedelju i za koji ste svakako čuli. Gospodin Sikor je bio primoran da izbaci jedan pasus zbog nedostatka prostora i nije mogao da ugrozi ceo broj samo zbog jednog ili dva pasusa za čije izostavljanje krivicu snosite samo i jedino Vi, jer niste hteli ili niste mogli da dostavite članak na vreme.\nDole potpisani želi da ovim izjavi da ubuduće nećemo više uopšte moći da prihvatimo članke koji nisu završeni u celini do dvadesetog u mesecu. Više nam odgovara da ih ni ne objavimo u tom broju ako ne možete da ispoštujete te uslove.\nMi izuzetno cenimo Vaše odlične članke i ni na trenutak ne potcenjujemo njihovu izuzetnu vrednost za naš časopis. Ali Vi kao da gubite iz vida činjenicu da mi pokušavamo da Vam podignemo spomenik objavljujući te članke koje, lično ste to ponovili bezbroj puta, ni jedan drugi izdavač nikada nije uspeo da izvuče od Vas.\nObjavljivanje tih članaka nas je u prošlosti koštalo hiljade dolara samo zbog toga što još ni jedan članak do sada niste predali na vreme i dole potpisani može da vam kaže, a spremni smo to i da dokažemo, da je celokupna zarada za svaki broj u kome ste Vi imali članak odlazila na prekovremeni rad štampara zbog kašnjenja časopisa.\nPod datim okolnostima, ne shvatamo zbog čega insistirate da je sva krivica do nas.\nKao zaključak, pisac ovih redova želi da kaže da je pasus koji je izbačen bio izbačen u poslednjem trenutku, bez znanja dole potpisanog, ali pošto nema poslednje probne otiske pred sobom, ne zna kako sada stvari stoje.\nKad je gospodin Sikor pozvao dole potpisanog da ga obavesti o izostavljanju pasusa, dole potpisani je istog časa rekao gospodinu Sikoru da pasus mora mora biti vraćen i za očekivati je da je gospodin Sikor, s kojim dole potpisani trenutno ne može da stupi u kontakt, uneo datu ispravku.\nDole potpisanog će večeras kod kuće čekati probni otisci i ako bilo šta može da se učini da bi taj pasus bio objavljen, čak i po cenu izbacivanja nečijeg oglasa, to će biti i urađeno. A to bi bilo urađeno i da niste nazvali dole potpisanog i zalupili mu slušalicu.”\nTeslin odgovor usledio je 22.septembra 1919. u kome očigledno nagoveštava prekid dalje saradnje, bez velike nade da će se ikada nastaviti.\nBio sam nemalo iznenađen kad sam primio Vaše pismo od 8. septembra koje, iskreno da Vam kažem, zamalo da završi u kanti za otpatke. Obratili ste mi se sa predlogom koji Vi nikada niste ni pokušali da ostvarite. Članci koje ste preuzeli da napišete i kojima je trebalo da približite moje izume Vašim čitaocima nikad nisu ugledali svetlost dana i nedavno ste priznali da niste u stanju da obradite tu temu kako treba, tako da naš prvobitni dogovor otpada.\nŠto se tiče spomenika koji pokušavate da mi podignete, verovatno mislite na moj nadgrobni spomenik, jer savršeno dobro znate da je objavljivanje nekog članka u vašem časopisu isto kao i zakopavanje istog dva metra ispod zemlje. Svi prilozi koje sam ikada ranije davao bili su ne samo navođeni u drugim novinama već i telegrafisani, u većini slučajeva, širom sveta. Šira javnost smatra da je Vaš časopis namenjen dečacima i ne shvata ga ozbiljno. Ako ste iole upoznati sa istorijatom Sajentifik Amerikena, razumećete da Vam predstoji još mnogo rada da biste promenili mišljenje javnosti u tom smislu. Dozvolite mi takođe da uzgred primetim da će, ako nastavite da se trudite da prevaziđete žutu štampu, Vaš uspeh biti vrlo kratkog veka.\nVeliki broj ljudi mi se obratio u vezi sa mojim člancima i njihovim uticajem na Vaš časopis i uopšte mi nije važno šta Vi kažete. Dobro Vam je poznata njihova reklamna vrednost, koju ste i iskoristili u najvećoj mogućoj meri.\nTeslina posmrtna maska\nPisao sam ih, žrtvujući kako vreme tako i novac, jedino iz želje da Vam pomognem, ali znajte da zadržavam pravo na njihovo ponovno objavljivanje. Do sada su svi, sa izuzetkom poslednjeg, bili iskasapljeni i predstavljeni čitaocima na krajnje sramotan način, a Vi me i dalje uveravate da će im prilikom štampe biti posvećena izuzetna pažnja. Imajući u vidu ovo, kao i ono što se događalo ranije, nisam mogao da pređem preko Vašeg pokušaja da me tretirate kao kakvo opskurno piskaralo.\nVeć sam u nekoliko navrata uložio prigovor zbog neodobrenih najava mojih članaka, a vi ste uprkos tome u poslednjem broju ponovo objavili takvu jednu najavu i to ne samo bez mog pristanka već se iz nje dalo naslutiti da ste Vi s tim bili upoznati. Moraćete da objavite ispravku, jer ja nisam u prilici da Vam napišem još jedan prilog, bar za sada. Znam i neke druge časopise u kojima bi moji članci ne samo bili dobrodošli već bi postigli i pun uspeh.”\nSledećih nekoliko godina, između Tesle i Gernsbeka razmenjeno je samo nekoliko pisama u kojima je poznati izdavač na sve moguće načine pokušavao da odobrovolji svog najcenjenijeg autora da nastavi saradnju, a zauzvrat dobijao prilično hladna pisma u kojima se jasno oseća Teslina povređena sujeta i zameranje zbog izdavačevog egoizma. U jednom od poslednjih obraćanja, Tesla poručuje Gernsbeku:\n“Ja cenim Vašu izuzetnu inteligenciju i sposobnost, ali izgleda da je problem sa Vama to što prvo mislite na H. Gernsbeka, zatim opet na njega, pa na njega još jedanput”.\nPoslednji pozdrav velikom čoveku, prijatelju i saradniku\nHjugo Gernsbek je dao ogroman doprinos promovisanju Nikole Tesle i kao posebne ličnosti I kao genijalnog stvaraoca i vizionara. Zahvaljujući Gernsbekovoj izuzetnoj kreativnosti i maštovitosti, a posebno velikoj upornosti da pridobije Teslu kao autora, čovečanstvo je dobilo uvid u mnoge aspekte Teslinog života i stvaralaštva koji bi zauvek ostali nepoznati.\nPoslednje Gernsbekovo pismo, sada kao urednika novog časopisa “Sajens end invenšn”, upućeno je Tesli 21. aprila 1923. i predstavlja njegov iskreni pokušaj da nagovori velikog naučnika da završi svoje autobiografsko delo.\n“Moj poštovani doktore,\nPitam se šta će ljudi za pedeset godina misliti o Tesli i njegovoj nezavršenoj biografiji!\nČovek koji je najviše postigao nije učinio ništa da uputi sledeću generaciju kako da tako nešto postigne.\nPitam se da li uviđate koliko dugujete svetu priču o svom životu!”\nDa nije bilo Tesline autobiografije i mnoštva članaka posvećenih njegovim najznačajnijim izumima, ne bismo znali gotovo ništa o Teslinom detinjstvu, o njegovim mladalačim nestašlucima, školovanju, evropskim danima i prvim zaposlenjima. Nikada ne bismo saznali kako je došlo do velikog trenutka otkrića obrtnog magnetnog polja, kako je veliki naučnik došao na ideju da načini model svog indukcionog motora kao metaforu čuvene legende o Kolumbovom jajetu, ili kako bi izgledao Teslin toranj na Long Ajlendu da je ikada bio završen.Na kraju Teslinog životnog puta, Hjugo Gernsbek je načinio još jedan veliki gest prema prijatelju i čoveku koga je neizmerno poštovao. Na njegovu inicijativu, 9. januara 1943. godine, dva dana posle Tesline smrti, F. Mojnihenje izradio je Teslinu posmrtnu masku. Povodom obeležavanja Tesline stote godišnjice rođenja, ova maska postavljena je 25. juna 1956. u poslovnim prostorijama “Gernsbek pablikejšns” u Njujorku. Na njenom mermernom postolju, u formi reljefa koje je izradio vajar Onorio Ruotolo, izvedeni su simboli najvećih Teslinih otkrića i ideja - prvi indukcioni motor, Teslin transformator i poznati Teslin toranj iz Vordenklifa, na Long Ajlendu namenjen realizaciji projekta Svetskog sistema bežičnog prenosa signala i energije, grandioznoj ideji o prvom globalnom tehnološkom sistemu u istoriji čovečanstva, simbolu Teslinog velikog i neostvarenog sna.\nGodinu dana posle Gernsbekove smrti, njegova porodica donirala je Teslinu posmrtnu masku Muzeju Henrija Forda, smeštenom u gradu Dirbornu, u Mičigenu, gde se ovaj Gernsbekov simbolični oproštaj od prijatelja i saradnika čuva i danas.


Mural posvećen Oliveru Ivanoviću u Beogradu - JUGPRESS\nMural posvećen Oliveru Ivanoviću u Beogradu\nNa zidu nedaleko od Policijske uprave za Grad Beograd, nepoznati autor oslikao je lik Olivera Ivanovića sa njegovim rečima : “U atmosferi straha se ne živi”, odavajući tako počast ubijenom srpskom političaru sa Kosova i Metohije uoči godišnjice njegovog ubistva.\nOvo nije jedini način na koji Beograđani obeležavaju godišnjicu ubistva Olivera Ivanovića.\nKako su organizatori protesta “1 od 5 miliona” najavili na društvenim mrežama, 16. januara organizuje se skup posvećen Ivanoviću, a da će ovo okupljanje biti drugačije od protestnih šetnji koje se dešavaju prethodnih šest subota, pokazuje i to što su organizatori pozvali građane da u sredu “ostave pištaljke i ponesu sveće”.


Vedri oblači – Vedri i Oblaci\nŽENSKI UGAO Koliko puta se desilo da se sviđate jedno drugom ali kad ste tražili da se češće viđate, on je rekao kako nema vremena? Ili ste se upustili u “nedefinisan odnos” i vremenom pokazali interesovanje za nešto ozbiljnije ali on nije bio spreman? Normalno je da od te osobe odustanete i pomirite se … Continue Reading\nKako sam se vratila sebi\nTrčala sam koliko me noge nose tom uzbrdicom do kuće sa bunarom okružene plodnim njivama. Nisam mogla da dođem do daha zbog straha od zmije koja mi je preprečila put dole kod reke. Nana je ostala da okopava kukuruz. Bila sam gola voda ali sam uspela da joj umaknem da me ne ujede. Verovatno nije … Continue Reading\nKoliko puta ste pomislili da ljubav pružate onim osobama koje ne umeju da je prime ali ni da uzvrate? To vas ne sprečava da se otvarate za nova poznanstva sa onima koji bi se prema njoj odnosili kao prema dragocenosti koju su zaslužili. Međutim, u mnogima prepoznajete strah. Obično misle da je nisu vredni i … Continue Reading\nPrirodno je da želite dodir i drugu osobu u zagrljaju i osećaj zadovoljstva kad se spojite. U momentu kad se ukaže prilika znate da ćete se prepustiti. Bićete opušteni, nasmejani i srećni što živite trenutak koji ste dugo čekali. I ništa nije lepše od perioda upoznavanja, istraživanja i zbližavanja pre “akcije”. Zenice se šire kao … Continue Reading\nDa li ste nekad bili u situaciji kad ste bili srećni što ste se sa nekim konačno povezali, uživali u zanimljivoj komunikaciji i druženju kao i dopisivanju koje je trajalo nekoliko nedelja, a onda je iznenada ta osoba nestala sa lica Zemlje? Posle nekoliko dana apsolutne tišine i ne javljanja posalali ste poruku da pitate … Continue Reading\n12 izraza koje treba da znate ako ste se upustili u moderan dejting\nUpoznali ste ga preko društvene mreže, počeli da se dopisujete i izašli na sastanak. Iako niste imali nikakva očekivanja, uspeo je da vam se dopadne. Videli ste se ponovo, razgovarali, zabavljali i smejali i taman kad ste pomislili da ćete se tokom sledećeg susreta poljubiti – nestao je. “Ghosting” (nestanak) u modernom dejtingu znači prestanak … Continue Reading\nBesplatan savet koji menja pogled na ljubav\nAko krenete na put rušenja mitova o zaljubljenosti i ljubavi kao ja, onda će to putovanje najverovatnije trajati ceo život. Međutim, toliko je dobar osećaj kad spadne nevidljivi povez koji imam na očima, da vredi. Nedavno sam, istražujući, naišla na pitanje da li se veličina ljubavi meri intenzitetom patnje nakon raskida. Zastala sam i zamislila … Continue Reading\nŽivot u samoizolaciji ima neverovatan smisao\nOva godina nije trebala ovako da izgleda. Do detalja sam osmislila šta ću sve ostvariti, a po prvi put sam napravila i “vision board”. Ali život je ono što se dešava dok mi pravimo druge planove! “Planeta plače i sad je prilika da je čujemo i da preduzmemo – ljubav!”, napisala je moja Sonja Okuka. … Continue Reading\nZašto su srećniji oni koji su singl od onih u braku? Nedavno su voditeljku Mariju Kilibardu (39) posavetovali na društvenim mrežama “da se uda, rodi dete, da ne ostane sama”. Kad razmislim dušebrižnika ima mnogo, posebno kad si javna ličnost i kad im to daje za pravo da komentarišu životne izbore. Njen odgovor je bio … Continue Reading\nPomiri se sa tim da “Nemam vremena” znači nije zainteresovan\nVratila si se sa fakulteta, posla ili upravo završila odličan trening, ušuškala se u toplini svog doma i čekaš da se on javi. Međutim, ni poruke ni poziva. Razmišljaš “Neću ja uvek prva, neka se nekad i on seti”. Onda pustiš seriju ili neki film da skreneš misli ali ekran nikako da zasvetli… Ne možeš … Continue Reading


Trgovac dodatno naplatio dostavu nameštaja po spratu | 013 info\nTrgovac dodatno naplatio dostavu nameštaja po spratu\nNovosti\tČet, 17/09/2020 - 09:03\nPojedini proizvođači nameštaja za dostavu robe, osim usluge isporuke, dodatno naplaćuju i unos proizvoda po spratu, što je suprotno Zakonu o zaštiti potrošača.\nTako je kupac iz Beograda, kako navode Novosti, osim 2.500 dinara, koliko je platio za isporuku robe u prvoj gradskoj zoni, morao da namiri i trošak od 200 dinara po spratu, što ga je za devet spratova koštalo 1.800 dinara.\nViše kupaca žalilo se Nacionalnoj organizaciji potrošača Srbije (NOPS) na istu kompaniju. Ovakvo dodatno naplaćivanje ni u jednom slučaju nije opravdano, a naročito u zgradama sa liftom. Međutim, to nije uticalo na odluku prodavca da naplati ovu uslugu.\nŠef pravnog tima NOPS-a Mladen Alfirović kaže za "Novosti" da je problem što ne postoje sankcije za trgovce koji se ovako ponašaju i ne poštuju propise.\n"Ukoliko je sa potrošačem dogovoreno plaćanje isporuke robe, onda ta cena važi bez obzira na to gde on živi, na spratu ili u podrumu, jer je to već ukalkulisano. Ne može zbog svakog izuzetka da se smišlja novi cenovnik i dodatno naplaćuje svaka prepreka na putu do stana", objašnjava Alfirović.\n"Nejasno je da li prodavac tako postupa svesno sa ciljem da stekne dodatnu zaradu ili podizanjem cene želi da odvrati potrošače koji žive na višim spratovima da koriste ovu usligu. Ili, samo ne poznaje Zakon sa kojim bi morao da bude upoznat. Osim što nije u skladu sa opštim načelima poslovne etike, predstavlja i kršenje odredbe Zakona o zaštiti potrošača, u kojoj se navodi da se 'neće smatrati da je izvršena uredna isporuka robe na adresu koju odredi potrošač, ostavljanjem robe ispred vrata kuće ili stana potrošača ili nekog drugog mesta'", kaže Alfirović.